Mat 12 AKKDC08 - Loon dɔ, Yezu n'a ka kalandenw tun be - Bible Search\nMat 11 Mat 13\n(Mar 2.23-28; Luka 6.1-5)\n1- Loon dɔ, Yezu n'a ka kalandenw tun be tɛmɛna *bileforo dɔw kɔnɔ. Lafiɲɛlon tun lo. Kɔngɔ tun b'a ka kalandenw na. O la, u y'a daminɛ ka suman dɔw tigɛ k'u ɲimi. 2*Fariziɲɛw y'o ye minkɛ, u y'a fɔ Yezu ye ko: «A filɛ, koo min daganin te lafiɲɛlon na, i ka kalandenw b'o kɛra.» 3- Yezu y'u jaabi ko: «Kɔngɔ ye Dawuda n'a kɔmɔgɔw minɛ tuma min na, a ye min kɛ, aw m'o kalan ka ye wa? 4- A donna Ala ka soo kɔnɔ, a n'a tɔɲɔgɔnw ye buru ɲimi minw tun bilanin be Ala ye, n'u tun man kan k'o ɲimi ni sarakalasebagaw dɔrɔn tɛ. 5- Aw m'a kalan ka ye sariya sɛbɛ kɔnɔ wa, ko sarakalasebagaw be baara kɛ Alabatosoba kɔnɔ lafiɲɛlon, k'a sɔrɔ u te jalaki fana? 6Ne b'a fɔ aw ye ko mɔgɔ be yan min ka fisa ni Alabatosoba ye. 7- Ala y'a fɔ a ka kuma na ko: ‹Ne be makari le fɛ, ne te saraka fɛ.› N'aw tun b'o kɔrɔ lɔn, mɔgɔ minw ma kojugu kɛ, aw tun tena sariya boli olu kɔɔ kan, 8bari Mɔgɔ Dencɛ ye lafiɲɛlon kuntigi ye.»\nYezu be cɛɛ bolo faganin dɔ kɛnɛya\n(Mar 3.1-6; Luka 6.6-11)\n9Yezu bɔra o yɔrɔ la ka taga don zuwifuw ka kalanso dɔ kɔnɔ. 10Cɛɛ bolo faganin dɔ tun be mɔgɔw cɛma yen. Mɔgɔ dɔw ye Yezu ɲininga ko: «A daganin be mɔgɔ ka banabagatɔw kɛnɛya lafiɲɛlon na wa?» U y'a ɲininga o la bari u tun b'a fɛ k'a jalaki. 11- Yezu y'u jaabi ko: «Ni saga kelen be aw dɔ fɛ, n'o saga benna kɔlɔn kɔnɔ lafiɲɛlon na, o tigi ten'a bɔ wa? 12Mɔgɔ ka fisa ni saga ye kosɔbɛ. O kama, a bɛnnin lo mɔgɔ ka koɲuman kɛ mɔgɔ ye lafiɲɛlon na.» 13Yezu sɔrɔla k'a fɔ cɛɛ nin ye ko: «I bolo jan.» A y'a jan, a kɛnɛyara ka kɛ i n'a fɔ tɔ kelen nin be cogo min na. 14*Fariziɲɛw bɔra ka taga ɲɔgɔn ye ka Yezu fagacogo ɲini.\nAla be a ka barakɛla ci\n15Yezu bɔra *Fariziɲɛw ka koo nin kala ma minkɛ, a bɔra o yɔrɔ la ka taga. Jamaba tugura a kɔ. A ye banabagatɔw bɛɛ kɛnɛya. 16Nga a y'a gwɛlɛya u ma k'u kana ale koo fɔ mɔgɔ si ye. 17O kɛra ten janko Ala tun ye min fɔ kira Ezayi ye, o ka dafa. A tun ko:\n18- «Ne ye baarakɛla min woloma, o filɛ nin ye.\nNe b'a kanu, a diyara ne ye k'a woloma.\nNe bena n ka Nii don a la,\na bena tilenninyako fɔ siyaw ye.\n19A tena kɛlɛ kɛ, a tena pɛrɛn.\nMɔgɔ si ten'a kaan mɛn siraw kan.\n20A tena buruku fɔnsɔnnin tigɛ,\nfitinɛ min be sisi bɔra, a tena o tɔɔ faga.\nA bena to o la fɔɔ k'a kɛ tilenninya be see sɔrɔ.\n21Siyaw bɛɛ bena u jigi la a kan.»\nYezu be jalakibagaw jaabi\n(Mar 3.22-30; Luka 11.14-23; 12.10)\n22O kɔ, mɔgɔw tagara ni jinatɔ dɔ ye Yezu fɛ. Fiɲɛntɔ ni bobo tun lo. Yezu ye jina gwɛn fɔɔ cɛɛ sera ka kuma, a ɲaa fana yɛlɛla. 23Jama bɛɛ kabakoyara. U ko: «An be masacɛ Dawuda dencɛ min kɔnɔna, kɔni ale lo te nin ye?» 24- Nga *Fariziɲɛw y'o kuma mɛn tuma min na, u y'a fɔ ko: «Jinaw kuntigi Belezebuli le be see dir'a ma ka jinaw gwɛn ka bɔ mɔgɔw la.»\n25Yezu y'u ka miiriya lɔn minkɛ, a y'a fɔ u ye ko: «Ni jamana min mɔgɔw be ɲɔgɔn kɛlɛ, o jamana nin te se ka ɲa. Ni dugu, walima somɔgɔ minw be ɲɔgɔn kɛlɛ, o be ci. 26Ni Sutana b'a yɛrɛ ka mɔgɔw gwɛn, a b'a yɛrɛ kɛlɛ, a ka masaya bena taga ɲa cogo di? 27Ni ne be jinaw gwɛn Belezebuli barika la, o tuma na, aw ka kalandenw b'u gwɛn jɔn le barika la? Olu yɛrɛ bena kɛ aw jalakibagaw ye. 28Nga ni ne be jinaw gwɛn Ala ka Nii barika la, o b'a yira ko Ala ka masaya sera aw ma. 29Mɔgɔ be se ka don cɛɛ barikaman ka soo kɔnɔ k'a bololafɛnw cɛ cogo di n'a m'o cɛɛ minɛ k'a siri fɔlɔ? N'a y'a siri, o tuma na, a be se k'a ka sokɔnɔfɛnw bɛɛ cɛ. 30- Mɔgɔ min te ne ɲiin ye, o ye ne jugu le ye. Mɔgɔ min te ne dɛmɛ ka ɲani kɛ, o tigi be cɛnni le kɛ.\n31«O le y'a to ne b'a fɔ aw ye ko Ala bena mɔgɔw ka hakɛw bɛɛ yafa n'u ka Ala tɔgɔcɛnkumaw bɛɛ. Nga ni mɔgɔ min ye Nii Senuman tɔgɔ cɛn, Ala tena yafa o tigi ma. 32- Ni mɔgɔ min ye Mɔgɔ Dencɛ tɔgɔ cɛn, o tigi bena o yafa sɔrɔ. Nga ni mɔgɔ min ye Nii Senuman tɔgɔ cɛn, o tigi tena o yafa sɔrɔ bii, a ten'a sɔrɔ sini fana.\n(Mat 7.16-17; Luka 6.44-45)\n33- «Yiriɲuman deen ka di, nga yirijugu deen man di, bari yiri be lɔn a deen fɛ. 34- Aw minw ka jugu i n'a fɔ fɔnfɔnni, aw be se ka kumaɲuman fɔ cogo di, bari aw ka jugu. Mɔgɔ dusu fanin be fɛɛn min na, a daa b'o le fɔ. 35Mɔgɔɲuman be fɛnɲuman bɔ a ka nafoloɲuman na. Mɔgɔjugu be fɛnjuguw bɔ a ka nafolojugu la. 36Ne b'a fɔ aw ye ko Ala bena mɔgɔw kiti loon min na, u ye kuma kuntan minw bɛɛ fɔ, a bena u ɲininga u fɔkun na. 37Ala bena i kiti ka kɛɲɛ n'i ka dalakuma ye. O sababu la, Ala be joo d'i ma, walima a b'i jalaki.»\nMɔgɔw be kabako ɲini na\n(Mat 16.1-4; Mar 8.11-12; Luka 11.16,29-32)\n38O kɔ, sariya karamɔgɔ dɔw, ni *Fariziɲɛ dɔw y'a fɔ Yezu ye ko: «Karamɔgɔ, an b'a fɛ i ka kabako dɔ kɛ an b'o ye.» 39Yezu y'u jaabi ko: «Bii mɔgɔw ka jugu, u murutira Ala ma. U b'a fɛ ne ka kabako kɛ u ɲana, nga kabako si tena kɛ k'a yira u la ni kira Zonasi ta ɲɔgɔn tɛ. 40- Jigɛba ye Zonasi kunu a ye tile saba ni suu saba kɛ a kɔnɔ cogo min na, Mɔgɔ Dencɛ fana bena tile saba, ni suu saba kɛ kaburu kɔnɔ ten. 41- Ala bena mɔgɔw kiti loon min na, Ninivukaw ni bii mɔgɔw bena kunun ɲɔgɔn fɛ. Ninivukaw ka kɛwali bena kɛ sababu ye Ala be bii mɔgɔw jalaki, bari Zonasi tagara Ninivukaw waaju tuma min na, u nimisara ka faran u ka kojuguw la. Mɔgɔ be yan min lɔyɔrɔ ka bon ni Zonasi ta ye. 42- Ala bena mɔgɔw kiti loon min na, muso min tun kɛra masa ye Saba jamana na, bii mɔgɔw n'o muso bena kunun ɲɔgɔn fɛ. A ka kɛwali bena kɛ sababu ye Ala be bii mɔgɔw jalaki, bari a bɔra yɔrɔjan ka taga a tulo malɔ Solomani ka hakilitigiya kuma na. Mɔgɔ be yan min lɔyɔrɔ ka bon ni Solomani ta ye.\nJina ka kosegi koo\n43«Ni jina bɔra mɔgɔ la tuma min na, a be taga yɔrɔlakolon yaala ka lafiɲɛyɔrɔ wɛrɛ ɲini. N'a m'o sɔrɔ, 44a b'a fɔ a yɛrɛ kɔnɔ ko: ‹Ne bɔra yɔrɔ min na, ne bena segi ka taga yen.› N'a segira tuma min na, a be taga o yɔrɔ lakolon sɔrɔ, a labɛnnin lo kosɔbɛ. 45O tuma na, a be segi ka taga jina wolonwula wɛrɛw wele minw ka jugu n'ale yɛrɛ ye, ka na n'u ye. U be sigi yen ɲɔgɔn fɛ. O tuma na, cɛɛ ka bana be wili, ka juguya ka tɛmɛ fɔlɔta kan. O ɲɔgɔn le bena kɛ bii mɔgɔw la.»\n(Mar 3.31-35; Luka 8.19-21)\n46Yezu tun be kumana jama fɛ. K'a to o la, a bamuso n'a dɔgɔninw sera. U lɔra kɛnɛma. U tun b'a fɛ ka kuma a fɛ. 47Mɔgɔ dɔ sɔrɔla k'a fɔ Yezu ye ko: «I bamuso n'i dɔgɔninw lɔnin be kɛnɛma, u mako b'i la.» 48Yezu y'a fɔ o tigi ye ko: «Jɔn ye ne bamuso ye? Jɔn ni jɔn le ye ne dɔgɔninw ye?» 49O kɔ, a y'a bolo sin a ka kalandenw ma k'a fɔ ko: «Ne bamuso ni ne dɔgɔninw filɛ yan, 50bari mɔgɔ min be ne Faa Ala sago kɛ, o tigi le ye ne dɔgɔcɛ, walima ne dɔgɔmuso, ani ne bamuso ye.»


Bibulu ka maanaw: U ma sɔn ka biri - Jehova Seerew ka ɛntɛrɛnɛti yɔrɔ daganin\nI HAKILI be kanbele saba nunu koo la wa? Daniyɛli teri saba lo minw tun banna masacɛ ka dumuni na. Babilɔnikaw tun b’u weele ko Sadiraki, Mesaki ani Abɛdenego. Nka, u filɛ sisan. Mun na u ma sɔn ka biri jaa jamanjanba nin ɲɛɛ kɔrɔ i ko mɔgɔ tɔɔw y’a kɛ cogo min na? An k’o lajɛ.\nJehova yɛrɛ tun ye sariya minw sɛbɛ n’u be weele ko Cikan Tan, i hakili b’u la wa? U la fɔlɔ ko: “Aw kana fɛɛn wɛrɛ bato fɔɔ ne kelenpe.” Kanbele saba nunu b’o sariya lo labatora hali n’a man nɔgɔ u fɛ.\nBabilɔni masacɛ Nabukodonozɔri ye jaa nin lɔ ani ka jamana faaman caaman weele u ka na a bato. A y’a fɔ jama bɛɛ ye ko: ‘ N’aw ye buru kaan mɛn, ni gɔni ani fɔliminan sifa wɛrɛw kaan mɛn dɔrɔn, aw ka biri ka sanu jaa nin bato. Ni mɔgɔ min ma biri k’a bato, o tigi bena fili dingɛ tasumaman kɔnɔ o wagati yɛrɛ la.’\nNabukodonozɔri y’a mɛn tuma min na ko Sadiraki, Mesaki ani Abɛdenego ma sɔn ka biri, a dimina kosɔbɛ. A y’a fɔ k’u ka na n’u ye ale fɛ. A y’a fɔ u ye ko n’u ye fɔlikan mɛn tugun u ka biri k’ale ka jaa bato. Nka, kanbele nunu jigi lanin be Jehova kan. U y’a fɔ masacɛ ye ko: ‘Anw be Ala min bato, ale be se k’an kisi. Hali n’a m’o kɛ fana, i k’a lɔn ko an tɛna i ka jaa sanulaman nin bato.’\nNabukodonozɔri y’o kuma mɛn tuma min na a dimina kosɔbɛ. Dingɛ tasumaman dɔ tun yɔrɔ man jan. Masacɛ ye cii di ko: ‘Aw ye tasuma nin bonya siɲɛ wolonfila ka tɛmɛ fɔlɔ kan!’ O kɔ, a y’a fɔ a ka kɛlɛden kɔgɔnin dɔw ye k’u ka Sadiraki, Mesaki ani Abɛdenego siri ani k’u fili dingɛ tasumaman nin kɔnɔ. Dingɛ nin tasuma bonyakojugu kosɔn, tamɛnɛ ye masacɛ ka kɛlɛden kɔgɔninw faga. Nka, kanbele saba minw filila o tasuma kɔnɔ, mun lo y’olu sɔrɔ do?\nMasacɛ ye filɛri kɛ dingɛ kɔnɔ, ani a hakili ɲagamina. A ye ɲiningali kɛ ko: “An ma mɔgɔ saba le siri k’u fili tasuma kɔnɔ wa?”\nA ka baaradenw y’a jaabi ko: “Jaati, masacɛ!”\nMasacɛ ko: ‘Ne ɲɛɛ be mɔgɔ naani na, u be tagamana tasuma kɔnɔ, u si sirinin tɛ ani tasuma tɛ foyi kɛra u la. Mɔgɔ naaninan bɔnin be mɛlɛkɛ dɔ fɛ.’ O la, masacɛ gwɛrɛla dingɛ daa la ka pɛrɛn ko: “Sadiraki, Mesaki, Abɛdenego, Fɛɛn bɛɛ kuntigi Ala ka baarakɛlaw, aw ye bɔ yan!”\nU bɔra tuma min na, bɛɛ y’a ye ko tasuma m’u jɛni. O kɔ, masacɛ ko: ‘Sadiraki, ni Mesaki ani Abɛdenego ka Ala ka tanu! Ale min y’a ka mɛlɛkɛ ci ka n’a ka baarakɛlaw kisi sabu u ma sɔn ka biri ka fɛɛn wɛrɛ bato u ka Ala kɔ.’\nNin ye kantigiya kɛcogo ɲuman ye Jehova ta fan fɛ dɛ! Yala an man kan ka nin kantigiya ɲɔgɔn ladegi wa?\nƐkizɔdi 20:3; Daniyɛli 3:1-30.\nBabilɔni masacɛ Nabukodonozɔri ye cikan juman fɔ jama ye?\nMun na Daniyɛli teri saba ma biri jaa sanulaman kɔrɔ?\nTuma min na Nabukodonozɔri y’a ɲini tugun Ɛburu saba fɛ ko u ka biri, olu y’u ka kantigiya yira cogo di Jehova ta fan fɛ?\nNabukodonozɔri y’a ɲini a ka cɛɛw fɛ ko u ka mun kɛ Sadiraki, Mesaki ani Abedenego la?\nNabukodonozɔri ye filɛri kɛ dingɛ tasumaman kɔnɔ, a ye mun lo ye?\nMun na masacɛ ye Sadiraki, Mesaki ani Abedenego ka Ala tando, ani olu be ɲɛyirali juman di an ma?\nDaniyɛli 3:1-30 kalan.\nNi u ka kantigiya be kɔrɔbɔra, Ala sagokɛlaw bɛɛ ka kan ka Ɛburu kanbele saba ka koo kɛcogo juman ladegi? (Dan. 3:17, 18; Mat. 10:28; Ɔrɔm. 14:7, 8)\nJehova ye kalan barikaman juman di Nabukodonozɔri ma? (Dan. 3:28, 29; 4:34, 35)\nA ci dɔ ma A ci dɔ ma Maana 77nan: U ma sɔn ka biri


Masacɛ Akabu ni masamuso Zezabɛli: kojugukɛlaw be ɲangi | Bibulu ka maanaw denmisɛnw kosɔn\nI be se ka kalan minw sɔrɔ Bibulu kɔnɔ\nA KALAN KAAN NIN NA Acoli Afrikaans Albanais Allemand Alur Amharique Anglais Arabe Arménien Aymara Azéri Azéri (cyrillique) Bachkir Baoulé Bas allemend Basque Bassa (cameroun) Batak (Karo) Batak Toba Biak Bichlamar Bicol Birman Boulou Bulgare Capverdien Catalan Cebuano Chichewa Chinois cantonais (simplifié) Chinois cantonais (traditionnel) Chinois mandarin (simplifié) Chinois mandarin (traditionnel) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Cinyanja Coréen Creole de Maurice Creole seychelles Croate Créole haïtien Dangme Danois Dayak ngaju Edo Efik Espagnole Estonien Ewé Fidjien Finnois Fon Français Ga Galicien Garifuna Georgien Goun Grec Guarani Haoussa Herero Hiligaynon Hindi Hmong blanc Hongrois Iban Ibinda Igbo Iloko Indonésien Isoko Italien Javanais Jula Kabye Kachin Kannada Karen S’gaw Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Kurde kumanji (Caucase) Kurde kurmanji (cyrillique) Kwangali Kwanyama Langue des Signes Américaine Langue des signes allemande Langue des signes angolaise Langue des signes argentine Langue des signes britannique Langue des signes brésilienne Langue des signes coréenne Langue des signes cubaine Langue des signes espagnole Langue des signes indienne Langue des signes indonésienne Langue des signes italienne Langue des signes malgache Langue des signes mexicaine Langue des signes polonaise Langue des signes péruvienne Langue des signes russe Langue des signes taïwanaise Langue des signes vénézuélienne Langue des signes zimbabweenne Langue des signes équatorienne Letton Lhukonzo Lingala Lituanien Lomwe Luganda Luo Luvale Macédonien Makua Malagach Malay Malayalam Maltais Mam Marathi Marshall Maya Mazatec de Huautla Miskito Mixe Mixtèque (Guerrero) Moore Nahuatl (Nord de Puebla) Nahuatl (central) Nahuatl (guerrero) Nahuatl (huasteca) Ndau Ndonga Ndébélé Ndébélé(Zimbabwe) Ngabere Ngangela Nias Norvégien Nyaneka Nyungwe Nzema Néerlandais Népali Okpe Oromo Ossete Otetela Otomi (vallee du mezquital) Ouzbek Ouzbek (romain) Pangasinan Pendjabi Pidgin camerounais Pidgin nigérian Polonais Ponape Portugais Portugais (Portugal) Quechua (Ancash) Quechua (Ayacucho) Quechua (Bolivie) Quechua (Cuzco) Quichua (Chimborazo) Quichua (Imbabura) Quiché Romain Romani (Macédoine) Romani (Macédoine, cyrillique) Romani de Serbie Runyankore Russe Rutooro Samoan Sangir Sango Sena Sepedi Serbe Serbe (romain) Sesotho du Lesotho Sesotho d’Afrique du Sud Shona Sidama Singhalais Slovaque Slovène Sonde Sranan tongo Suisse allemand Suédois Swahili Swati Tagalog Tahitien Tandroy Tankarana Tarascan Tatar Tcheque Thaï Tigrinya Tiv Tlapanec Tojolabal Tok pisin Tongien Totonaque Tshiluba Tshwa Tsonga Tswana Turc Twi Tzeltal Tzotzil Télougou Ukrainien Umbundu Urhobo Uruund Valencien Venda Vezo Vietnamien Waray-Waray Wayuunaiki Wolaitsa Xhosa Yoruba Zande Zapotec (de l'isthme) Zapotec (lachiguiri) Zoulou irlandais langue des signes chinois tamoul\nU ye masamuso jugu dɔ ɲangi\nKabini masaso finɛtiri la Zizireyɛli, masacɛ Akabu tun be se ka Nabɔti ka ɛrɛzɛn nankɔ ye. Akabu tun b’o nankɔ fɛ ani a y’a ɲini k’a san Nabɔti fɛ. Nka Nabɔti banna k’a feere a ma sabu a tun bɛnnin tɛ ni Jehova ka sariya ye ka dugukolo feere i ye min sɔrɔ cɛɛn ye. Yala Akabu ye Nabɔti bonya a ka tilenninya kosɔn wa? Ayi. Akabu dimina kosɔbɛ. A dusu tiɲɛna haali fɔɔ a ma bɔ a ka boon kɔnɔ ani a banna ka dumuni kɛ.\nAkabu muso Zezabɛli, o masamuso jugu y’a fɔ a ye ko: ‘I ye Israɛl ka masa ye. I be fɛɛn o fɛɛn fɛ, i be se k’o sɔrɔ. Ne bena o nankɔ di i ma.’ A ye lɛtɛrɛw sɛbɛ k’u ci dugu cɛkɔrɔbaw ma k’a fɔ u ye ko u k’a fɔ ko Nabɔti ye Ala dɔgɔya ani ko u k’a bon ni kabakuruw ye k’a faga. Cɛkɔrɔbaw y’o lo kɛ. O kɔ, Zezabɛli y’a fɔ Akabu ye ko: ‘Nabɔti sara. Nankɔ nin ye i ta ye.’\nZezabɛli ma Nabɔti dɔrɔn lo faga gwansan. A ye Jehova kanubaga caaman faga. A ye boliw bato ani a ye kojugu caaman wɛrɛw kɛ. Jehova y’o bɛɛ ye. A bena mun lo kɛ Zezabɛli la do?\nAkabu sanin kɔ, a dencɛ Zoramu sigira masaya la. Jehova ye cɛɛ dɔ ci a ka taga Zezabɛli n’a ka somɔgɔw ɲangi. O cɛɛ tɔgɔ ko Zewu.\nZewu yɛlɛla a ka wotoro kan ka taga Zizireyɛli, Zezabɛli siginin be dugu min na. Zoramu tagara a kunbɛn wotoro kan ani k’a ɲininga ko: ‘Kɔni hɛɛrɛ lo?’ Zewu y’a jaabi ko: ‘K’i bamuso Zezabɛli to kojugukɛ la, mun hɛɛrɛ lo bena sɔrɔ?’ Zoramu y’a ka wotoro ɲɛɛ yɛlɛma ko a be boli dɔrɔn, Zewu y’a bon ni biɲɛ ye k’a faga.\nO kɔ, Zewu tagara Zezabɛli kama masaso la. Zezabɛli y’a mɛn ko Zewu be nana minkɛ, a ye kale la, k’a kuun dilan ani a tagara lɔ sanbon finɛtiri la n’a be kɔnɔni kɛra. Zewu setɔ dɔrɔn, Zezabɛli y’a kunbɛn ni kuma gomanw ye. Baaraden minw tun be Zezabɛli kɔrɔ, Zewu kumana u fɛ ni kaanba ye ko: “Aw y’a minɛ k’a fili duguma!” U ye Zezabɛli ɲɔndi ka bɔ finɛtiri la, a benna ka sa.\nO kɔ, Zewu ye Akabu dencɛ 70 faga ani a ye dugu saniya ka bɔ Baali batoli la. I y’a kɔrɔsi ko Jehova be fɛɛn bɛɛ lɔn ani ko a be kojugukɛlaw ɲangi wagati bɛnnin na wa?\n“Nafolo min sɔrɔla joona joona, o te se ka taga ɲa.” —Talenw 20:21\nƝiningaliw: Zezabɛli ye mun lo kɛ walisa ka Nabɔti ka ɛrɛzɛn nankɔ sɔrɔ? Mun na Jehova ye Zezabɛli ɲangi?\n1 Masacɛw 21:1-29; 2 Masacɛw 9:1–10:30\nA ci dɔ ma A ci dɔ ma U ye masamuso jugu dɔ ɲangi\nTilanyɔrɔ fɔlɔ dadonkumaw\nKALANSEN 1 Ala ye sankolo ni dugukolo dan\nKALANSEN 2 Ala ye cɛɛ fɔlɔ ni muso fɔlɔ dan\nTilanyɔrɔ 2nan dadonkumaw\nKALANSEN 3 Adama ni Awa ma mɛnni kɛ Ala fɛ\nKALANSEN 4 A ka dimiya y’a lasun ka mɔgɔ faga\nKALANSEN 5 Nuhun ka kurun\nKALANSEN 6 Mɔgɔ seegi kisira\nTilanyɔrɔ 3nan dadonkumaw\nKALANSEN 7 Babɛli sangaso\nKALANSEN 8 Ibrayima ni Sara ye mɛnni kɛ Ala fɛ\nKALANSEN 9 Sisan kɔni, dencɛ sɔrɔla!\nKALANSEN 10 I hakili to Lɔti muso ka koo la\nKALANSEN 11 A ka limaniya kɔrɔbɔra\nKALANSEN 12 Yakuba lo ye cɛɛn ta\nKALANSEN 13 Yakuba ni Ezawu ye bɛɛn sigi\nTilanyɔrɔ 4nan dadonkumaw\nKALANSEN 14 Jɔncɛ dɔ ye mɛnni kɛ Ala fɛ\nKALANSEN 15 Jehova ma ɲinɛ Yusufu kɔ fewu\nKALANSEN 16 Zɔbu tun ye jɔn lo ye?\nKALANSEN 17 Musa y’a latigɛ ka Jehova bato\nKALANSEN 18 Yiritunin tasumaman\nKALANSEN 19 Tɔɔrɔ fɔlɔ ka taga se 3nan ma\nKALANSEN 20 Tɔɔrɔ 4nan ka taga se 9nan ma\nKALANSEN 21 Tɔɔrɔ tannan\nKALANSEN 22 Kabako min kɛra Kɔgɔji Wulen daa la\nTilanyɔrɔ 5nan dadonkumaw\nKALANSEN 23 U y’u daa di Jehova ma\nKALANSEN 24 U m’u ka layidu dafa\nKALANSEN 25 Fanibugu: batoli kama\nKALANSEN 26 Kolajɛbaga mɔgɔ 12\nKALANSEN 27 U murutira Jehova ma\nKALANSEN 28 Balamu ka Fali kumana\nTilanyɔrɔ 6nan dadonkumaw\nKALANSEN 29 Jehova ye Zozuwe sugandi\nKALANSEN 30 Rahab be kolajɛbagaw dogo\nKALANSEN 31 Zozuwe ni Gabawɔnkaw\nKALANSEN 32 Kuntigi kura ani muso jagwɛlɛ fila\nKALANSEN 33 Ruti ni Nawomi\nKALANSEN 34 Zedeyɔn ye see sɔrɔ Madiyankaw kan\nKALANSEN 35 Anɛ ye delili kɛ walisa ka deen sɔrɔ\nKALANSEN 36 Zɛfite ka dajuru\nKALANSEN 37 Jehova be kuma Samuyɛli fɛ\nKALANSEN 38 Jehova ye Samusɔn kɛ fangatigi ye\nTilanyɔrɔ 7nan dadonkumaw\nKALANSEN 39 Israɛl ka masacɛ fɔlɔ\nKALANSEN 40NAN Dawuda ni Goliyati\nKALANSEN 41NAN Dawuda ni Sayuli\nKALANSEN 42NAN Zonatan: mɔgɔ jagwɛlɛ ani mɔgɔ kantigiman\nKALANSEN 43NAN Masacɛ Dawuda ka jurumu\nTilanyɔrɔ 8nan dadonkumaw\nKALANSEN 44NAN Batosoba, Jehova tɔgɔ la\nKALANSEN 45NAN Masaya tilanna fila\nKALANSEN 46NAN Jehova y’a yira ko ale lo ye Tiɲɛn Ala ye\nKALANSEN 47NAN Jehova ye barika kura don Eliya la\nKALANSEN 48NAN Firiyamuso dɔ dencɛ suu kununa\nKALANSEN 49NAN U ye masamuso jugu dɔ ɲangi\nKALANSEN 50NAN Jehova ye Zozafati lafasa\nTilanyɔrɔ 9nan dadonkumaw\nKALANSEN 51NAN Kɛlɛkɛla ani sungurunin dɔ\nKALANSEN 52NAN Jehova ka kɛlɛbolo tasumaman\nKALANSEN 53NAN Yoyada ye jagwɛlɛya kɛ\nKALANSEN 54NAN Jehova muɲuna Zonasi kɔrɔ\nKALANSEN 55NAN Jehova ka mɛlɛkɛ ye Ezekiyasi latanga\nKALANSEN 56NAN Ala ka sariya ka di Zoziyasi ye\nTilanyɔrɔ 10nan dadonkumaw\nKALANSEN 57NAN Jehova ye Zeremi ci ka taga waajuli kɛ\nKALANSEN 58NAN Zeruzalɛmu halakira\nKALANSEN 59NAN Kanbele naani minw ye mɛnni kɛ Jehova fɛ\nKALANSEN 60NAN Masaya min bena to sen kan fɔɔ abada\nKALANSEN 61NAN U ma sɔn ka biri\nKALANSEN 62NAN Masaya min be i n’a fɔ yiriba dɔ\nKALANSEN 63NAN Sɛbɛri dɔ, kogo kan\nKALANSEN 64NAN Daniyɛli filila jaraw fɛ dingɛ kɔnɔ\nKALANSEN 65NAN Ɛsitɛri b’a ka mɔgɔw kisi\nKALANSEN 66NAN Ɛsidirasi ye mɔgɔw kalan Ala ka sariya la\nKALANSEN 67NAN Zeruzalɛmu laminikogow\nTilanyɔrɔ 11nan dadonkumaw\nKALANSEN 68NAN Elizabɛti ye deen sɔrɔ\nKALANSEN 69NAN Gabiriyɛli be taga bɔ Mariyamu ye\nKALANSEN 70NAN Mɛlɛkɛw be Yezu wololi koo fɔ\nKALANSEN 71NAN Jehova ye Yezu latanga\nKALANSEN 72NAN Yezu denmisɛnman\nKALANSEN 73NAN Zan be sira labɛn\nTilanyɔrɔ 12nan dadonkumaw\nKALANSEN 74NAN Yezu kɛra Masiya ye\nKALANSEN 75NAN Sutana be Yezu kɔrɔbɔ\nKALANSEN 76NAN Yezu be Alabatosoba saniya\nKALANSEN 77NAN Samarika muso kɔlɔnda la\nKALANSEN 78NAN Yezu be waajuli kɛ Masaya kibaro diiman koo la\nKALANSEN 79NAN Yezu be kabako caaman kɛ\nKALANSEN 80NAN Yezu be ciden 12 sugandi\nKALANSEN 81NAN Yezu ye kalanba min kɛ kulu kan\nKALANSEN 82NAN Yezu b’a ka kalandenw kalan delili kɛcogo la\nKALANSEN 83NAN Yezu be mɔgɔ waa caaman balo\nKALANSEN 84NAN Yezu be tagamana jii kan\nKALANSEN 85NAN Yezu ye cɛɛ dɔ kɛnɛya lafiɲɛlon na\nKALANSEN 86NAN Yezu be Lazari suu kunu\nTilanyɔrɔ 13nan dadonkumaw\nKALANSEN 87NAN Yezu ka surafana laban\nKALANSEN 88NAN U ye Yezu minɛ\nKALANSEN 89NAN Piyɛri b’a fɔ ko ale tɛ Yezu lɔn\nKALANSEN 90NAN Yezu sara Golgota\nKALANSEN 91NAN Yezu suu kununa\nKALANSEN 92NAN Yezu b’a yɛrɛ yira jɛgɛminɛla dɔw la\nKALANSEN 93NAN Yezu be kɔsegi sankolo la\nTilanyɔrɔ 14nan dadonkumaw\nKALANSEN 94NAN Hakili senu jigira kalandenw kan\nKALANSEN 95NAN Foyi tun tɛ se k’u bali\nKALANSEN 96NAN Yezu be Sɔli sugandi\nKALANSEN 97NAN Hakili senu jigira Kɔrinɛyi kan\nKALANSEN 98NAN Kerecɛn diinan jɛnsɛnna jamana caaman na\nKALANSEN 99NAN Kasobon kɔrɔsibaga dɔ kɛra kerecɛn ye\nKALANSEN 100NAN Pol ni Timote\nKALANSEN 101NAN U ye Pol bila ka taga Ɔrɔmu\nKALANSEN 102NAN Yelifɛnw yirala Zan na\nKALANSEN 103NAN “I ka Masaya ka na”\nTexte Options de téléchargement des publications numériques I be se ka kalan minw sɔrɔ Bibulu kɔnɔ\nA ci dɔ ma A ci dɔ ma I be se ka kalan minw sɔrɔ Bibulu kɔnɔ


Bibulu ka maanaw: Yezu be suuw lakunu - Jehova Seerew ka ɛntɛrɛnɛti yɔrɔ daganin\nI ƝƐƐ be sungurunin min na yan, a sii ye saan 12 ye. Yezu lo y’a bolo minɛ ani a facɛ n’a bamuso lo lɔnin be a gɛrɛfɛ. I b’a lɔn fɛɛn min kama u ninsɔndiyanin lo ten wa? An k’o lajɛ.\nSungurunin facɛ ye mɔgɔba ye, a tɔgɔ ko Zayirus (Zayirisi). Loon dɔ, a denmuso banana ka la. A ka bana tun tɛ nɔgɔyara, nka a tun be juguyara ka taga le. O koo ye hami bila Zayirus n’a muso la sabu a tun be komi u denmuso bena sa. Ale kelen lo tun ye u deen ye. O kama, Zayirus tagara Yezu sɛgɛrɛ. A y’a mɛn ko Yezu be kabakow kɛ.\nZayirus tagara Yezu sɔrɔ jamaba cɛma. Nka, a ye jama cɛ ci ka taga a kunbiri gwan Yezu sen kɔrɔ. A ye Yezu deli ko: ‘Ne denmuso man kɛnɛ, a be ɲini ka sa. Sabari ka na a kɛnɛya.’ Yezu ko ale be nana.\nYezu tagatɔ o yɔrɔ la, jama tun b’a digidigi fɔɔ k’a degun. A barila ka lɔ ani ka ɲiningali kɛ ko: ‘Jɔn lo magara ne la?’ A y’a ye ko sebagaya dɔ bɔra ale la. Nka jɔn lo tun magara a la? Muso dɔ tun lo min tun man kɛnɛ fewu kabi saan 12. A tun gwɛrɛla Yezu la ka maga a ka fani na, ani a kɛnɛyara!\nO kabako ye Zayirus jaa gwɛlɛyara sabu a y’a ye ko a ka nɔgɔ Yezu fɛ ka mɔgɔ kɛnɛya. Nka, ciden dɔ nana a fɔ Zayirus ye ko: ‘I denmuso sara, kana Yezu sɛgɛn tugun.’ Yezu y’o kuma mɛn minkɛ, a y’a fɔ Zayirus ye ko: ‘Kana siran, i denmuso bena kisi.’\nU sera Zayirus ka soo tuma min na, mɔgɔw bɛɛ tun be kasira ka kule. Nka Yezu y’a fɔ u ye ko: “Aw kana kasi, sungurunin ma sa, nka a be sinɔgɔra le.” U yɛlɛla Yezu ma sabu u y’a lɔn ko deen nin sara.\nYezu ye deen faa n’a baa ani a ka kalanden saba minɛ ka don n’u ye deen layɔrɔ la. A y’a minɛ a bolo ma ani k’a fɔ ko: ‘wuli!’ Deen suu kununa i ko i ɲɛɛ b’a la yan cogo min na. A wulila ka to ka tagama! O lo y’a to a baa n’a faa ninsɔndiyanin lo ten.\nDeen nin tun tɛ suu fɔlɔ ye Yezu ye min lakunu. A tun ye suu fɔlɔ min lakunu o ye firiya muso dɔ dencɛ ye Nayin dugu kɔnɔ. Kɔfɛ, a nana Mariyamu ni Marita balimacɛ Lazari suu fana lakunu. Yezu ka mara wagati la, a bena suu caaman lakunu. Nin ye kibaro duman ye dɛ, tiɲɛn tɛ?\nLuka 8:40-56; 7:11-17; Zan 11:17-44.\nSungurunin min be jaa nin kan, a facɛ ye jɔn lo ye, ani mun na hami be o cɛɛ n’a muso la?\nZayirus tagara Yezu sɔrɔ, a ye mun lo kɛ?\nYezu tagatɔ Zayirus ka soo, mun lo kɛra, ani k’u to sira kan, ciden dɔ nana mun lo fɔ Zayirus ye?\nJama min tun be Zayirus ka soo, mun na u yɛlɛla Yezu ma?\nYezu ye deen faa n’a baa ani a ka kalanden saba minɛ ka don n’u ye deen layɔrɔ la, o kɔ a ye mun lo kɛ?\nYezu ye mɔgɔ wɛrɛ juman suu kunu, ani o be mun lo yira an na?\nLuka 8:40-56 kalan.\nJolibɔn bana tun be muso min na, Yezu sabarila a ma ani ka hinɛ a la cogo di? Diinan mɔgɔkɔrɔw be se ka kalan juman sɔrɔ o koo la bi? (Luka 8:43, 44, 47, 48; Lev. 15:25-27; Mat. 9:12, 13; Kɔl. 3:12-14)\nLuka 7:11-17 kalan.\nMinw ka mɔgɔ sɔbɛ dɔw sara, olu be se ka dususaloba juman sɔrɔ Yezu ka kumaw la a ye minw fɔ Nayin dugu firiya muso ye? (Luka 7:13; 2 Kor. 1:3, 4; Eburuw 4:15)\nZan 11:17-44 kalan.\nYezu y’a yira cogo di ko kojugu tɛ k’i ka mɔgɔ sɔbɛ suu kasi? (Zan 11:33-36, 38; 2 Sam. 19:1-5)\nSungurunin dɔ suu kununa!\nMɔgɔw yɛlɛla Yezu la tuma min na a y’a fɔ ko Zayirus denmuso be sinɔgɔra le dɔrɔn. A tun be mun lo lɔn, n’olu tun t’a kala ma?\nYezu ye firiyamuso dɔ dencɛ suu kunu\nMɔgɔ minw y’o kabako ye, olu y’o koo kɔrɔ tigitigi faamu.\nYezu ye kabako min kɛ, hali a juguw yɛrɛ tɛ se ka sɔsɔli kɛ o la kuun jɔnjɔn fila kosɔn.\nA ci dɔ ma A ci dɔ ma Maana 92nan: Yezu be suuw lakunu


Zan 8 AKKDC08 - O kɔ, Yezu tagara Olivuyirikulu kan. - Bible Search\nKakalamuso ka koo\n1O kɔ, Yezu tagara Olivuyirikulu kan. 2Sɔgɔmada joona dɔrɔn, a segira ka na Alabatosoba kɔnɔ. Jama tun be nan'a fɛ minkɛ, a sigira ka to k'u kalan. 3Sariya karamɔgɔw ni *Fariziɲɛw ye muso dɔ minɛ kakalaya kɛyɔrɔ la ka na n'a ye k'a lɔ jama cɛma 4ka Yezu ɲininga ko: «Karamɔgɔ, muso nin minɛna kakalaya la ni cɛɛ dɔ ye. 5- Sariya la, Musa y'a fɔ an ye ko an k'o muso sugu bon k'a faga ni kabakuruw ye. Ele do, e ko di?» 6U ye jaan la n'u ka kuma ye waasa ka se ka Yezu jalaki. Nga Yezu birila ka to ka sɛbɛnni kɛ duguma n'a bolokunnaden ye. 7U tora k'a ɲininga minkɛ, Yezu wilila k'a fɔ u ye ko: «Mɔgɔ min b'aw cɛma n'a ma hakɛ kɛ ka ye, o tigi ka kɔn ka muso nin bon.» 8A birila tugu ka to ka sɛbɛnni kɛ duguma. 9O fɔra u ye minkɛ, u bɛɛ bɔra kelen kelen, fɔɔ ka taga ban, k'a daminɛ u bɛɛ kɔrɔw ma, ka muso nin to a kelen ni Yezu ye. 10Yezu wilila, k'a fɔ a ye ko: «Muso, u be min do? Mɔgɔ si m'i jalaki kɛ?» 11A y'a jaabi ko: «Mɔgɔ si, Matigi.» Yezu ko: «Ne fana tena i jalaki. Taga, nga i kana hakɛ kɛ tugu.»]\nYezu ye diɲɛ ka yeelen ye\n12- Yezu kumana jama fɛ tugu ko: «Ne ye diɲɛ ka yeelen ye. Ni mɔgɔ min sɔnna ne ma, o tigi tena taama dibi la. A bena to yeelen na min be taga don sini hɛrɛ yɔrɔ la.» 13- O la, *Fariziɲɛw y'a fɔ a ye ko: «E b'i yɛrɛ koo fɔra sisan kɛ, tiɲɛ te i ka fɔta nin na.» 14Yezu y'u jaabi ko: «Ayiwa, ne be n yɛrɛ koo fɔ, ne be tiɲɛ le fɔra, bari ne be n bɔyɔrɔ lɔn ka n taayɔrɔ lɔn. K'a sɔrɔ aw te ne bɔyɔrɔ lɔn, aw te n taayɔrɔ lɔn fana. 15Aw kɔni be mɔgɔw jalaki ka kɛɲɛ ni adamadenya ye. Ne te mɔgɔ si jalaki. 16Nga ni ne be mɔgɔ jalaki, n b'a kɛ ni tilenninya ye. Bari ne kelen t'o kɛ. Ne ni n cibaga le b'o kɛ. 17A yɛrɛ fɔra aw ka sariya la ko ni mɔgɔ fila ka seereya bɛnna ɲɔgɔn ma, o ye tiɲɛ tigitigi ye. 18Ne be n yɛrɛ koo fɔ, ani Faa min ye ne ci, ale ye ne seere ye fana.» 19U y'a ɲininga ko: «E Faa nin be min?» Yezu y'u jaabi ko: «Aw te ne lɔn, aw te n Faa fana lɔn. N'aw tun be ne lɔn, aw tun bena n Faa fana lɔn.» 20Alabatosoba yɔrɔ min be wele ko Nafolo marayɔrɔ, a ye kuma nunu fɔ o yɔrɔ le la, o y'a sɔrɔ a be mɔgɔw kalanna. Mɔgɔ si ma se ka maga a la, bari a ka waati tun ma se fɔlɔ.\nYezu cibaga y'a Faa ye\n21Yezu y'a fɔ jama ye tugu ko: «Ne be taga, aw bena ne yɔrɔ ɲini ka dɛsɛ, aw bena sa aw ka hakɛw la. Ne be tagara yɔrɔ min na, aw te se ka taga yen.» 22O la, zuwifuw y'a fɔ ko: «N'a sɔrɔ a b'a fɛ k'a yɛrɛ faga le, bari a b'a fɔra ko ale bena taga yɔrɔ min na, ko an te se ka taga yen.» 23Yezu y'u jaabi ko: «Aw ye dugukolo kan mɔgɔw ye, nga ne bɔra sankolo la. Aw ye diɲɛ nin mɔgɔw ye. Nga, ne te yan mɔgɔ ye. 24O kama lo ne y'a fɔ aw ye ko aw bena sa aw ka hakɛw la. Ne ko ne ye min ye, n'aw ma la o la, aw bena sa aw ka hakɛw la sɔbɛ la.» 25O la, u y'a ɲininga ko: «E ye jɔn ye?» Yezu y'u jaabi ko: «Kabini a daminɛ na, n m'o fɔli dabila. 26Kuma caaman be n fɛ k'o fɔ aw ka koo la, k'aw jalaki. Ne cibaga ye tiɲɛtigi ye, ne ye min mɛn ale fɛ, ne b'o le fɔ mɔgɔw ye.» 27U ma se k'a faamu ko a be Faa Ala le koo fɔra u ye. 28O la, Yezu y'a fɔ u ye ko: «N'aw ye Mɔgɔ Dencɛ kɔrɔta sanfɛ ka ban tuma min na, ne ye min ye, aw bena o lɔn, ko ne te foyi kɛ n yɛrɛ ma. N Faa ye min fɔ n ye, ne b'o le fɔ. 29Ne cibaga be ni ne ye. A ma ne to n kelen, bari min ka d'a ye, ne be o le kɛ tuma bɛɛ.» 30A tun be kumana ten minkɛ, mɔgɔ caaman lara a la.\nYezu ni zuwifuw be ɲɔgɔn sɔsɔra\n31Zuwifuw ɲamɔgɔ minw lara Yezu la, a y'a fɔ olu ye ko: «N'aw ye ne ka kuma bato, aw be kɛ n ka kalandenw ye tiɲɛ na. 32O la, aw bena tiɲɛ lɔn, o tiɲɛ le bena aw kɛ hɔrɔnw ye.» 33- U y'a jaabi ko: «Anw ye Ibrayima deenw ye. An ma deli ka kɛ mɔgɔ si ka jɔɔn ye. I be se k'a fɔ cogo di ko an bena kɛ hɔrɔnw ye?»\n34Yezu y'u jaabi ko: «Tiɲɛ tiɲɛ na, mɔgɔ o mɔgɔ be hakɛ kɛ, o tigi ye hakɛ ka jɔɔn le ye. 35Jɔɔn te jati a kuntigi ka somɔgɔw dɔ ye, nga a kuntigi deen jatinin lo tuma bɛɛ. 36Ayiwa, n'o Deen nin y'aw hɔrɔnya, a be kɛ hɔrɔnya dafanin ye. 37Ne y'a lɔn ko aw ye Ibrayima deenw ye. Nga ne ka kuma te donna aw dusu la, o kama aw be ne fagayɔrɔ ɲinina. 38Ne ye min ye n Faa Ala fɛ, ne b'o le fɔ. K'a sɔrɔ aw ye min mɛn aw faa fɛ, aw b'o le kɛ.» 39U y'a jaabi ko: «Anw faa ye Ibrayima le ye.» Yezu y'a fɔ u ye ko: «N'aw faa ye Ibrayima ye, aw k'a ka kɛwaliw ɲɔgɔn kɛ.c 40Aw t'o kɛ. Ne ye tiɲɛkuma min mɛn Ala fɛ, ne y'o bɛɛ fɔ aw ye. Nga aw be ne fagayɔrɔ le ɲini, k'a sɔrɔ Ibrayima m'o ɲɔgɔn kɛ. 41Aw b'aw faa ka kɛwaliw le kɛ.» U y'a jaabi ko: «A ma kɛ i n'a fɔ ko anw ye ɲamɔgɔdenw ye dɛ! Faa kelen le be an fɛ: o ye Ala ye.»\n42Yezu y'a fɔ u ye ko: «Ni Ala tun ye aw Faa ye, ne koo tun bena diya aw ye, bari ne bɔra Ala le fɛ ka na. Ne ma na n yɛrɛ ma. Ale lo ye ne ci. 43Ne be minw fɔ aw ye, mun na aw t'o faamu? Bari aw ma sɔn ka mɛnni kɛ. 44Aw faa ye Sutana le ye. Aw do b'a fɛ k'ale sago le kɛ. Kabini diɲɛ daminɛtuma na, ka mɔgɔ nii bɔ, o le kɛra a sago ye. A ma sɔn ka tiɲɛ fɔ ka ye, bari tiɲɛtigi tɛ. N'a be kuma o kuma fɔ, o bɛɛ be kɛ galon ye, bari, ale yɛrɛ le ye galon faa ye. 45Ne kɔni, ne be tiɲɛ fɔra minkɛ, o kama lo aw te lara ne la. 46Aw la jɔn be se k'a disi gosi ko ne ye hakɛ kɛ? Ne be tiɲɛ fɔ aw ye, mun na aw te la ne la? 47Mɔgɔ min ye Ala ka mɔgɔ ye, o tigi be mɛnni kɛ Ala fɛ. Aw te Ala ka mɔgɔw ye minkɛ, o kama aw te sɔn ka mɛnni kɛ ne fɛ.»\n48Zuwifu nunu y'a jaabi ko: «An ye min fɔ, tiɲɛ yɛrɛ lo. I ye Samarika ye, i ye jinatɔ ye.» 49Yezu y'u jaabi ko: «Ne te jinatɔ ye dɛ, ne be kunkɔrɔta di n Faa le ma, k'a sɔrɔ aw b'a la ka ne dɔgɔya. 50O n'a ta bɛɛ, ne te n yɛrɛ ka boɲa ɲinina. Ne boɲabaga be yen, min be boɲa la ne kan, a be kiti tigɛ fana. 51Tiɲɛ tiɲɛ na, ne b'a fɔ aw ye ko ni mɔgɔ min ye ne ka kuma bato, o tigi te sa abada!»\n52O la, zuwifuw nunu y'a fɔ a ye ko: «Sisan kɔni, an y'a lɔn ko i ye jinatɔ ye tiɲɛ na! Ibrayima sara, kiraw fana sara. E ko ni mɔgɔ min ye ele ka kuma bato, k'o tigi tena sa abada! 53An faa Ibrayima min sara, e ka fisa n'o ye wa? Kiraw fana sara. E b'i yɛrɛ jati mun le ye?» 54Yezu y'u jaabi ko: «Ni ne be n yɛrɛ tanu, o tanuli nin te foyi ɲa. Ne Faa le be n tanu. Aw k'o min y'aw ka Ala ye. 55K'a sɔrɔ aw do t'a lɔn. Ne kɔni b'a lɔn. Ni ne y'a fɔ ko n t'a lɔn, an bɛɛ be kɛ kelen ye, ne fana be kɛ galontigɛla ye. Nga, ne b'a lɔn, n b'a ka kuma bato fana. 56Aw faa Ibrayima nisɔn tun diyara, bari a miirila ko a bena ne ka tile ye. A do y'a ye, o nisɔndiya nin y'a wasa.»\n57Zuwifu nunu ko: «E yɛrɛ sii ma saan bi duuru bɔ fɔlɔ, e ko i ye Ibrayima ye!» 58Yezu y'a fɔ u ye ko: «Tiɲɛ tiɲɛ na, ne b'a fɔ aw ye ko sanni Ibrayima ka wolo, ne tun be yen.» 59O la, u ye kabakuruw cɛ k'u be Yezu bon, nga a dogora ka bɔ Alabatosoba kɔnɔ.


Efɛ 3 AKKDC08 - O le y'a to ne Pɔli min be kaso la Yezu - Bible Search\nEfɛ 2 Efɛ 4\nKrista ka koo dogonin\n1O le y'a to ne Pɔli min be kaso la Yezu Krista kosɔn aw siya wɛrɛw kama, 2Ala ye nɛɛma kɛ ne ye ka baara min kalifa ne ma aw ka hɛrɛ kama, aw y'o koo mɛn. 3A y'a ka koo dogonin yira ne la. N y'o koo fɔ aw ye dɔɔni ka tɛmɛ. 4N'aw b'o kalan tuma min na, aw ben'a ye ko ne be Krista ka koo dogonin nin lɔn. 5O koo dogonin ma se ka yira adamaden si la waati tɛmɛninw na, i n'a fɔ a yirala Ala ka cidenw, n'a ka kiraw la cogo min na sisan Nii Senuman barika la. 6- O kɔrɔ ko siya wɛrɛw ye Isirayɛlidenw ka niyɔrɔ ɲɔgɔn sɔrɔ Ala ka koo, ni dadili koo la, ani ka jɛn ka kɛ kelen ye, kibaru diman kosɔn Yezu Krista barika la.\n7Ala ye nɛɛma kɛ ne ye a ka sebagaya barika la, ka ne kɛ kibaru diman nin fɔbaga ye. 8Ne min ye Ala ka mɔgɔw bɛɛ la kɔmɔgɔ ye. O bɛɛ n'a ta, Ala ye nɛɛma kɛ ne ye waasa ne ka Krista ka ɲumanya fɔ siya wɛrɛw ye, daan te ɲumanya min na. 9Ala min ye fɛɛn bɛɛ dan, ale ye koo min dogo kabini waatijan, ne k'o koo kɛcogo fɔ ka gwɛ. 10O la, sankolo kɔnɔ fangatigiw ni setigiw na se ka Ala ka hakilitigiya cogo bɛɛ lɔn, Krista ka jama barika la bii, 11ka kɛɲɛ n'a ka koo latigɛnin ye kabini fɔlɔfɔlɔ, a ye min kɛ an Matigi Yezu Krista barika la. 12N'an lara ale la ka jɛn n'a ye, sira dinin b'an ma ka gwɛrɛ Ala la ni jigi ye. 13O la, ne b'aw daali ko aw kana aw jigi tigɛ ne ka tɔɔrɔko kosɔn, ne be minw kɛ aw kama, o le ye aw ka yɛrɛboɲa sababu ye.\nPɔli be Ala daali Efɛzikaw ye tugu\n14O le kosɔn, ne be n kunbiri gwan Faa Ala ɲakɔrɔ, 15sankololafɛn ni dugukolo kan fɛɛnw bɛɛ b'u tɔgɔ sɔrɔ ale min fɛ. 16A ka ɲumanya ka bon. O la, ne b'a daali a ka fanga di aw ma k'aw jaa gwɛlɛya a ka Nii Senuman barika la, 17janko Krista ka koo ka se ka sigi aw kɔnɔ jigi barika la, kanuyasɔbɛ ka se ka sɔrɔ aw kɔnɔ fɔɔ ka ɲa. 18O la, daan te Krista ka kanuya min na, aw ni Ala ka mɔgɔw bɛɛ bena se k'o faamu.a 19Krista ka kanuya min tɛmɛna lɔnniya bɛɛ kan, aw bena se k'o faamu, ka fa Ala la.\n20An be fɛɛn minw daali, walima ka miiri minw la, Ala min be se k'o d'an ma, hali ka tɛmɛ o kan yɛrɛ, a ka sebagaya barika la min be baara kɛ an kɔnɔ, 21boɲa ka la ale kelen kan, a ka jama cɛma Yezu Krista kosɔn, waati bɛɛ la! Amiina!


<< < Damina 4 > >>\nKabila ka Abila faga\n1 Ayiwa, Adama jɛnna ni a muso Awa ye. Awa ka kɔnɔ ta ka Kabilaa woro. Awa ko: «Matigi Ala baraka ra, ne ka cɛden sɔrɔb.» 2 O kɔ, a ka kɔnɔ ta tuun ka Kabila dɔgɔnin Abilac woro.\nAbila nana kɛ sagagbɛnbaga ye; Kabila, ale kɛra sɛnɛkɛbaga ye. 3 Wagati dama tɛmɛnin kɔ, Kabila k’a ta foro yiriden dɔw kɛ saraka ye, ka o di Ala ma. 4 Abila fana k’a ta sagaden fɔlɔw kelen mina, ka o faga, ka o sogo yɔrɔɲumanw jɛni, ka o kɛ saraka ye, ka o di Ala ma. Abila ni a ta saraka ko diyara Matigi Ala ye. 5 Nka Kabila ni a ta saraka ko ma diya Matigi Ala ye. Kabila dimina o ra, k’a ɲa kumu kosɛbɛ.\n6 Ayiwa, Matigi Ala ko Kabila ma ko: «Mun kosɔn i dimina fɔ ka i ɲa kumu tan? 7 Ni i ka kɛwaleɲumanw kɛ, i kun bɛ kɔrɔta. Nka ni i ta kɛwalew juguyara, o tuma jurumun bɛna kɛ i kɔ tuma bɛɛ; a b’a fɛ ka se i ra, nka ele le ka kan ka se jurumun na.»\n8 Ayiwa, lon dɔ, Kabila k’a fɔ a dɔgɔcɛ ye ko o ye taga kongo ra. Ka o to kongo ra yi, a benna a dɔgɔcɛ kan, k’a faga.\n9 Matigi Ala k’a fɔ Kabila ye ko: «Kabila, i dɔgɔcɛ Abila do?» Kabila ko: «Ne m’a yɔrɔ lɔn; o tuma ne le blara ka kɛ ale kɔrɔsibaga ye wa?» 10 Matigi ko: «I ka mun ko le kɛ tan? I dɔgɔcɛ fagari jori kulekan bɛ bɔra dugu ma ka se ne ma, ko ne ye a dimibɔ. 11 Ayiwa, i yɛrɛ boro ka i dɔgɔcɛ faga k’a jori seri dugukolo kan, k’a to dugukolo ye a jori min minkɛ, o kosɔn dugukolo banna i ra. 12 K’a ta sisan, hali ni i ka dugukolo sɛnɛ, a tɛna den i ye k’a siman di i ma tuun. I bɛna bla i yɛrɛ ma ka yaala ka lamini dugukolo kan.»\n13 Kabila k’a fɔ Matigi Ala ye ko: «I ka tɔɔrɔ min la ne kan, o ka gbiri ka tɛmɛ; ne tɛna se. 14 A flɛ, i ka ne gbɛn ka bɔ yan dugukolo kan. Ne bɛna taga dogo i ɲa fɔ yɔrɔjan. Ne bɛna to ne yɛrɛ ma ka yaala ka lamini yɔrɔ bɛɛ; ni mɔgɔ o mɔgɔ ka ne sɔrɔ, o tigi bɛna ne faga.»\n15 Matigi Ala ko Kabila ma ko: «Ni mɔgɔ o mɔgɔ ka Kabila faga, o juru bɛna sara o tigi ra fɔ siɲaga wolonfla, ka Kabila dimibɔ.»\nMatigi Ala ka tagamasiyɛn dɔ bla Kabila kan, janko ni mɔgɔ min k’a ye, o tigi kana a faga.\n16 O kɔ, Kabila bɔra Matigi Ala kɔrɔ ka taga yɔrɔjan, ka taga to Nɔdid jamana ra, Edɛni jamana terebɔyanfan na.\nKabila ta duruja\n17 Ayiwa, o kɔ, Kabila jɛnna ni a muso ye. A muso ka kɔnɔ ta ka dencɛ woro; o le kɛra Henɔki ye. O kɔ, Kabila ka dugu dɔ lɔ, k’a dencɛ Henɔki tɔgɔ la o dugu ra.\n18 Ayiwa, Henɔki nana Iradi woro; Iradi ka Mehuyahɛli woro; Mehuyahɛli ka Metusahɛli woro; Metusahɛli ka Lemɛki woro.\n19 Lemɛki nana muso fla le ta. Kelen tɔgɔ tun ye ko Ada, tɔ kelen tɔgɔ tun ye ko Sila. 20 Ada ka dencɛ woro; o le kɛra Yabali ye. Mɔgɔ minw bɛ si fanibonw kɔnɔ ka o ta bɛganw kɔrɔsi, Yabali le kɛra olugu bɛmacɛ ye. 21 Yabali dɔgɔcɛ kɛra Yubali ye. Ale le kɛra gɔnifɔbagaw ni filenfiyɛbagaw bɛɛ bɛmacɛ ye. 22 Sila fana ka dencɛ woro; o le kɛra Tubali Kabila ye. Ale kɛra numu le ye; a tun bɛ siranɛgɛfɛnw ni nɛgɛmanfɛnw lalaga. Dɔgɔmuso gbanna Tubali Kabila ra; o tɔgɔ lara ko Naama.\n23 Lon dɔ, Lemɛki ko a ta musow ma ko:\n«Ada ni Sila, aw ye mɛnni kɛ!\nNe Lemɛki ta musow, aw ye aw toro malɔ ne darakan na!\nNi cɛ o cɛ boro ka se ne ma, ne bɛ o faga le;\nni kanbelen o kanbelen ka ne mandimi, ne bɛ o faga le.\n24 A fɔra ko ni mɔgɔ min ka Kabila faga,\no juru bɛ sara o tigi ra fɔ siɲaga wolonfla;\nnka ne Lemɛki, ne ta juru bɛ sara fɔ siɲaga biwolonfla ni wolonfla.»\n25 Ayiwa, Adama jɛnna ni a muso ye tuun. A ka kɔnɔ ta ka jigi dencɛ ra. A ka o tɔgɔ la ko Sɛtie. A ko: «Sabu Kabila ka Abila faga; Ala le ka dencɛ wɛrɛ di ne ma Abila nɔ ra.»\n26 Ayiwa, Sɛti fana nana kɔrɔ ka dencɛ sɔrɔ. A k’a tɔgɔ la ko Enɔsi. O wagati le ra, mɔgɔw ka kɛ Matigi Ala tɔgɔ wele ye, k’a bato.


Yezu ka kɔrɔbɔliw muɲu cogo ladegi | Yezu ka ɲɛnamaya\nKalan sɔrɔ Yezu ka kɔrɔbɔliw muɲu cogo la\nMATIYO 4:1-11 MARIKI 1:12, 13 LUKA 4:1-13\nSUTANA BE YEZU KƆRƆBƆ\nYezu batizenin kɔ dɔrɔn, hakili senu y’a kɛ a tagara Zude kongokolon kɔnɔ. A ka ɲi ka miiri fɛɛn caaman na. Fɛɛn jumanw? A batizenin kɔ, “sankolo dayɛlɛla” a ye (Matiyo 3:16). O la, a ye fɛɛn minw kalan ani a ye fɛɛn minw kɛ sankolo la, a hakili jigira u la. Tiɲɛn na, fɛɛn caaman be yen, a ka ɲi ka miiri minw na.\nYezu ye tile 40 ni suu 40 kɛ kongokolon kɔnɔ. A ma foyi dumu. Kɔngɔ digira a la tuma min na, Sutana Naafigi gwɛrɛla a la walisa k’a kɔrɔbɔ. A ko: “N’i ye Ala Deen ye, a fɔ ko kabakuru nunu ka yɛlɛma ka kɛ buru ye.” (Matiyo 4:3). Komi Yezu y’a lɔn ko a daganin tɛ k’a ka sebagaya kɛ k’a yɛrɛ mako wasa, a ma sɔn k’o kɛ.\nNka, Sutana ma dan o ma. A ye fɛɛrɛ wɛrɛ ɲini walisa ka Yezu kɔrɔbɔ. Ka Yezu to Alabatoso sanfɛ, Sutana y’a kɔrɔbɔ ko a ka pan ka cun dugu ma. Nka, Yezu ma sɔn k’a ka sebagaya yira o cogo kabakoman na. A basigira Ala ka Kuma kan k’a yira ko an man ɲi ka Ala kɔrɔbɔ o cogo la.\nO kɔ, a ye Yezu kɔrɔbɔ tugun siɲɛ sabanan na. A ye fɛɛrɛ dɔ kɛ ka “diɲɛ jamanaw bɛɛ n’u ka nɔɔrɔ yira” Yezu la ani k’a fɔ a ye ko: “N’i y’i kunbiri gwan ne kɔrɔ ka ne bato, ne bena nunu bɛɛ d’i ma.” Nka, Yezu banna pewu. A ko: “Taga ka bɔ yan Sutana.” (Matiyo 4:8-10). A m’a to kɔrɔbɔli ka see sɔrɔ a kan sabu a b’a lɔn ko Jehova dɔrɔn lo ka kan ni batoli ye. Tiɲɛn na, a y’a latigɛ ka kantigiya kɛ Ala ye.\nSutana ye kɔrɔbɔli minw la Yezu kan ani Yezu y’u muɲu cogo min na, an be se ka kalan caaman sɔrɔ o la. O kɔrɔbɔliw ye tiɲɛnko lo ye ani u b’a yira ko Sutana tɛ koo jugu tagamasiɲɛ ye i ko dɔw b’a miiri cogo min na. An tɛ se ka Sutana ye, nka a be yen tiɲɛn tiɲɛn na. Maana nin b’a yira an na fana ko duniɲa ka gofɛrɛnɛmanw ye Sutana ta lo ye. Ale lo b’u marala. N’o tɛ, a tun be se k’u di Yezu ma cogo di ani o koo tun bena kɛ kɔrɔbɔli ye Yezu fɛ cogo di?\nKa fara o kan, Sutana tun labɛnnin lo ka duniɲa ka masayaw bɛɛ di Yezu ma n’a y’ale bato siɲɛ kelen dɔrɔn. Sutana be se k’a ɲini k’an kɔrɔbɔ o cogo la fana. N’a sɔrɔ a be se ka sababu ɲuman di an ma ka kɛ nafolotigi ye, ka tɔgɔba sɔrɔ wala ka kɛ kuntigi ye. Nka, a ka ɲi an ka Yezu ladegi: kɔrɔbɔli mana kɛ min o min ye, an ka kantigiya kɛ Ala ye. Nka, an k’a to an hakili la ko Sutana ‘tagara ka Yezu to yen fɔlɔ.’ (Luka 4:13). N’a sɔrɔ a bena o ɲɔgɔn lo kɛ n’an ye fana. O kosɔn, an k’a ɲi k’an yɛrɛ kɔrɔsi tuma bɛɛ.\nN’a sɔrɔ Yezu tun be miirila mun lo la tuma min na a ye tile 40 kɛ kongokolon kɔnɔ?\nSutana y’a ɲini ka Yezu kɔrɔbɔ cogo jumanw na?\nSutana ye kɔrɔbɔli minw la Yezu kan ani Yezu y’u muɲu cogo min na, o b’an kalan mun lo la?\nA ci dɔ ma A ci dɔ ma Kalan sɔrɔ Yezu ka kɔrɔbɔliw muɲu cogo la\njy sap. 13 ɲɛɛ 36-37


Mat 5 AKKDC08 - Yezu ye jama ye minkɛ, a yɛlɛla kulu - Bible Search\nYezu be mɔgɔw kalan kulu kan\n(Mar 3.13; Luka 6.12-13,20-26)\n1Yezu ye jama ye minkɛ, a yɛlɛla kulu kan ka sigi. A ka kalandenw gwɛrɛla a la. 2A y'a daminɛ k'u kalan. A ko:\n3«Mɔgɔ minw b'a lɔn k'u mako be Ala la,\nolu dagamunin lo,\nbari *sankolo masaya ye u ta ye.\n4- Mɔgɔ minw be kasira,\nbari Ala bena u dusu saalo.\n5- Mɔgɔ minw sabalinin lo,\nbari u bena dugukolo tigiya kɛ.\n6- Tilenninya nigɛ be minw na,\nbari u dusu bena fa.\n7Mɔgɔ minw be makari tɔw la,\nbari Ala bena makari u la.\n8- Mɔgɔ minw kɔnɔ gwɛnin lo,\nbari u bena Ala ye.\n9Hɛrɛɲinibagaw dagamunin lo,\nbari u bena wele ko Ala deenw.\n10- U be minw tɔɔrɔ u ka tilenninya kosɔn,\nbari sankolo masaya ye u ta ye.\n11- «Ni mɔgɔw b'aw nɛni, k'aw tɔɔrɔ, ka galon la aw kan ko aw be kojugu sifa bɛɛ kɛ, bari aw ye ne ka kalandenw ye, o tuma na, aw dagamunin lo. 12- Aw ka nisɔndiya kosɔbɛ, bari aw bena tɔnɔba sɔrɔ sankolo la. Kira minw tɛmɛna aw ɲa, u ye olu fana tɔɔrɔ ten.\nDiɲɛ kɔgɔ n'a yeelen\n(Mar 9.50; 4.21; Luka 8.16; 18.33)\n13- «Aw ye diɲɛ kɔgɔ ye. Nga ni kɔgɔ timiya bɔra a la, mun b'a kɛ kɔgɔ ye tugu? A te foyi ɲa tugu. A ka ɲi ka fili, mɔgɔw ka taama a kan. 14- Aw ye yeelen ye diɲɛ kɔnɔ. Dugu min siginin be kulu kan, o te se ka dogo. 15- Mɔgɔ si te fitinɛ mana k'a bila gongo jukɔrɔ, nga a b'a bila fɛɛn dɔ kan janko a ka yeelen bɔ soo kɔnɔ mɔgɔw bɛɛ ye. 16- Aw ka kɛwaliɲumanw kɛ ka yeelen bɔ mɔgɔw ye ten, waasa u ka aw sankolo la Faa boɲa.\nYezu be mɔgɔw kalan sariya koo la\n17«Aw kan'a miiri ko ne nana Ala ka sariya bɔ yen, walima ka kiraw ka kuma cɛn. Ne ma na o la. Ne nana janko u tun y'a fɔ ko koo minw bena kɛ, olu ka dafa. 18- Tiɲɛ na, ne b'a fɔ aw ye ko ka sankolo ni dugukolo to yen, Ala ye sariya minw sigi, foyi tena bɔ u la, hali kuma kelen tena yɛlɛma u la, a bɛɛ ka kan ka bato fɔɔ a bɛɛ ka kɛ. 19O le y'a to, sariya minw sigira, min koo ka nɔgɔ u bɛɛ ye, ni mɔgɔ min t'o bato, n'a b'a fɔ mɔgɔw ye k'u kan'a bato, o tigi tena jati mɔgɔbaba ye *sankolo masaya la. Nga, ni mɔgɔ min b'o sariyaw bato, n'a b'a fɔ mɔgɔw ye k'u k'o bato, o tigi bena jati mɔgɔbaba ye sankolo masaya la. 20Ne b'a fɔ aw ye ko ni aw ka tilenninya ma tɛmɛ sariya karamɔgɔw ni *Fariziɲɛw ta kan, aw tena se ka don sankolo masaya la fewu.\nYezu ye min fɔ dusudimi faan fɛ\n(Mar 11.25; Luka 12.57-59)\n21- «Aw b'a lɔn ko a fɔra an faaw ye ko: ‹I kana mɔgɔ faga,› ko mɔgɔfagala ka kan ka kiti. 22Ayiwa, ne b'a fɔ aw ye ko ni mɔgɔ o mɔgɔ dimina a balima kɔrɔ, o tigi ka kan ni kiti ye. Ni mɔgɔ min y'a balima nɛni ko naloman, o tigi fana ka kan ni kiti ye. Ni mɔgɔ min y'a balima nɛni ko fatɔ, o tigi ka kan ni jahanama tasuma ye. 23O kama, n'i b'i ka saraka bɔ Ala ye, n'i hakili jigira a la ko i balima dɔ diminin be i kɔrɔ, 24i k'i ka saraka bila fɔlɔ ka taga yafa daali a fɛ. O kɔ, i ka segi k'i ka saraka bɔ. 25- Ni koo dɔ be e ni mɔgɔ dɔ cɛ, i ka banba k'o ɲanabɔ janko a kana taga n'i ye faamaw fɛ, faamaw kana i don polisiw bolo, olu kana i don kaso la. 26Tiɲɛ na, ne b'a fɔ i ye ko i tena bɔ o kaso la n'e m'i ka juru nin bɛɛ sara.\nYezu ko ɲamɔgɔya ma ɲi\n(Mat 18.8-9; Mar 9.43,47-48)\n27- «Aw y'a mɛn, a fɔra ko: ‹I kana kakalaya kɛ.› 28Ayiwa, ne b'a fɔ aw ye ko ni mɔgɔ o mɔgɔ ye muso filɛ k'a ɲaa bɔ a fɛ, o tigi ye kakalaya kɛ a dusu la n'o muso ye ka ban. 29- O la, n'i kinibolo ɲaa be kɛ sababu ye k'i don kojugu la, a wɔgɔbi k'a fili yɔrɔjan. I ka bɔnɔ i farikolo yɔrɔ dɔ la, o ka fisa a bɛɛ dafanin ka fili jahanama na. 30- N'i kinibolo be kɛ sababu ye k'i don kojugu la, a tigɛ k'a fili yɔrɔjan. I ka bɔnɔ i farikolo yɔrɔ dɔ la, o ka fisa a bɛɛ dafanin ka don jahanama na.\nYezu ko furusa ma ɲi\n(Mat 19.7-9; Mar 10.4-5,10-12; Luka 16.18)\n31- «A fɔra fana ko: ‹Ni cɛɛ min b'a fɛ k'a muso bila, a ka kan ka furusasɛbɛ d'a ma.› 32- Nga, ne b'a fɔ aw ye ko ni mɔgɔ o mɔgɔ y'a ka muso furu sa ni ɲamɔgɔya sababu tɛ, o tigi b'a ka muso bila kakalaya la. Ni mɔgɔ min ye muso furu sanin furu, o tigi ye kakalaya kɛ.\nYezu ko an kana kali\n33- «Aw y'a mɛn fana, a fɔra an faaw ye ko: ‹I ka kɛ kantigi ye i ka fɔtaw bɛɛ la, n'i y'i daa di Ala ma koo min na, i ka banba k'o kɛ.› 34- Nga ne b'a fɔ aw ye ko aw kana kali fewu. Aw kana kali sankolo la, bari Ala ka masasigilan lo. 35- Aw kana kali dugukolo la bari o ye Ala seen bilayɔrɔ ye. Aw kana kali Zeruzalɛmu na bari o ye Masacɛba ka dugu ye. 36I kana kali i kungolo fana na bari i te se k'i kunsigi deen kelen gwɛya walima k'a fin. 37Aw ka jaabili ka kɛ ɔnhɔn walima ayi. Ni dɔ farala o kan, o bɔra Sutana fɛ.\nYezu ko kojugu man kan ka sara ni kojugu ye\n38- «Aw y'a mɛn, a fɔra ko: ‹Ɲaa juru be bɔ ni ɲaa ye. Ɲiin juru be bɔ ni ɲiin ye.› 39Ayiwa, ne b'a fɔ aw ye ko aw kana kojugu juru sara ni kojugu ye. Ni mɔgɔ dɔ y'i kinibolo tulo ci, i ka tɔ kelen nin sin a ma fana. 40Ni mɔgɔ dɔ b'a fɛ k'i wele faamaw fɛ janko a k'i ka deleke bɔsi i la, e k'i ka foroca fana d'a ma. 41Ni mɔgɔ dɔ y'i karaba ko i k'a ka doni ɲun ka kilo kelen ɲɔgɔn kɛ n'a ye, i ka kilo fila ɲɔgɔn kɛ n'a ye. 42Ni mɔgɔ o mɔgɔ ye fɛɛn dɔ daali i fɛ, i k'o d'a ma. Ni mɔgɔ dɔ nana fɛɛn dɔndɔ i fɛ, i kana ban.\nYezu ko an k'an juguw kanu\n43- «Aw y'a mɛn, a fɔra ko: ‹I k'i tɔɲɔgɔn kanu k'i jugu kɔniya.› 44Ayiwa, ne b'a fɔ aw ye ko aw ka aw juguw kanu ka Ala daali aw tɔɔrɔbagaw ye. 45Aw k'o kɛ janko aw ka kɛ aw sankolo la Faa deenw ye, bari ale be tile bɔ mɔgɔjuguw ni mɔgɔɲumanw ye, ka sanji di koɲumankɛlaw ni kojugukɛlaw ma. 46N'aw b'aw kanubagaw dɔrɔn kanu, aw bena mun tɔnɔ sɔrɔ o la? Hali lɛnpominɛlaw te o ɲɔgɔn kɛ wa? 47N'aw b'aw balimaw dɔrɔn fo, aw be mun lo kɛ ni tɔw t'a kɛ? Hali Alalɔnbaliw te o ɲɔgɔn kɛ wa? 48- Aw ka kɛ mɔgɔɲumanw ye i n'a fɔ aw Faa min be sankolo la.


Sad 5 AKKDC08 - Musa ye Isirayɛlidenw bɛɛ wele k'a fɔ u - Bible Search\nSad 4 Sad 6\n1Musa ye Isirayɛlidenw bɛɛ wele k'a fɔ u ye ko: «Isirayɛlidenw, ne be sariya ni cii minw fɔra aw ye bii, aw k'o lamɛn, k'o kalan, k'o bato ka ɲa. 2Masaba an ka Ala bɛnna n'anw ye *Orɛbu kulu kɔrɔ. 3A ma o bɛɛn kɛ n'an bɛmaw ye do, nga a y'a kɛ n'anw le ye, an minw bɛɛ be yan bii. 4Masaba kumana aw fɛ daa ni daa kulu kan tasuma cɛma. 5O tuma na, ne tun be aw ni Masaba cɛ, ka kɛ a dalaminɛ ye bari aw tun siranna tasuma ɲa, o la, aw tun ma yɛlɛ kulu kan. Masaba tun ko:\n6‹Ne ye Masaba aw ka Ala ye min y'aw bɔ Ezipiti jɔnya la.\n7Aw kana fɛɛn wɛrɛw bato fɔɔ ne kelen.\n8- Aw kana joo dilan, k'a kɛ sankolo fɛɛn si jaa ye, walima dugukolo kan taw, walima jii kɔnɔ taw, walima dugukolo kɔnɔ taw.\n9- Aw kana aw kunbiri gwan o joow ɲafɛ, walima k'u sɔn, bari ne Masaba aw ka Ala, keliya be ne la. Ni mɔgɔ dɔ ye ne kɔniya, n b'o tigi tɔɔrɔ, n'a deenw, n'a mamadenw, n'a tulomasamaw. 10Ne koo ka di minw ye, n'u be ne ka kumaw bato, n bena ɲumanya kɛ olu kɔmɔgɔw ye fɔɔ u *filankuru waa caaman.\n11- Aw kana ne Masaba aw ka Ala tɔgɔ wele gwansan bari ni mɔgɔ min y'o kɛ, ne tena o jalakibali to.\n12- Aw ka lafiɲɛlon bato k'a kɛ ne ta ye i ko ne Masaba aw ka Ala y'a fɔ aw ye cogo min na. 13- Tile wɔɔrɔ le b'aw fɛ. Aw k'aw ka baaraw bɛɛ kɛ o kɔnɔ. 14Nga tile wolonwulanan loon, o ye lafiɲɛlon ye min tonin be ne Masaba aw ka Ala ye. Aw tena baara foyi kɛ o loon na, aw n'aw dencɛw, n'aw denmusow, n'aw ka baaraden cɛmanw, walima musomanw, n'aw ka tura, n'aw ka fali, n'aw ka begɛnw bɛɛ, walima lonan min b'aw fɛ, janko aw ka baaradenw ka se ka lafiɲɛ i n'a fɔ aw fana. 15Aw kana ɲinɛ ko aw tun ye jɔɔnw ye Ezipiti, ani ko ne Masaba aw ka Ala y'aw bɔ n ka sebagaya barika la. O kosɔn, n y'a ɲini aw fɛ ko aw ka lafiɲɛlon bato.\n16- Aw k'aw faa n'aw baa boɲa i ko ne Masaba aw ka Ala y'a fɔ aw ye cogo min na, janko ne be jamana min dira aw ma, aw ka se ka sijan ni hɛrɛ sɔrɔ a kɔnɔ.\n17- Aw kana mɔgɔ faga.\n18- Aw kana kakalaya kɛ.\n19- Aw kana soɲali kɛ.\n20- Aw kana galon tigɛ k'a la aw mɔgɔɲɔgɔn kan.\n21- Aw kana aw ɲaa bɔ aw mɔgɔɲɔgɔn ka muso fɛ, walima a ka boon, n'a ka forow, n'a ka baaraden cɛman, walima musoman, walima a ka tura, walima a ka fali, walima a ka fɛɛn dɔ fɛ.›\n22- «Masaba y'a kaan kɔrɔta ka kuma minw fɔ aw bɛɛ lajɛnnin ye kulu kan k'a to tasuma ni sankaba cɛma, ani dibi kɔnɔ, olu lo. A ma fɛɛn wɛrɛ fara o kan. O kɔ, a y'u sɛbɛn walaka kabakurulaman fila kan k'u di ne ma.\nAla ka dalaminɛ Musa ka koo\n23«Aw ye kumakan mɛn tuma min na, ka bɔ dibi kɔnɔ kulu kan, tasuma tun be min kan, aw ka ɲamɔgɔw bɛɛ n'aw ka cɛkɔrɔbaw gwɛrɛla ne la. 24U y'a fɔ ko: ‹Masaba an ka Ala y'a ka nɔɔrɔ n'a ka boɲa yira an na. An y'a kumakan mɛn ka bɔ tasuma cɛma. An y'a ye bii ko Ala be se ka kuma mɔgɔ fɛ k'a tigi ɲanaman to. 25Nga sisan, mun na anw ben'an yɛrɛ to nin tasumaba nin bolo, a b'an faga? Bari n'an tora ka Masaba an ka Ala kumakan mɛn, an bena sa. 26Mɔgɔ jumɛn be yen n'a ye Ala kaan mɛn ka bɔ tasuma cɛma i n'a fɔ anw, n'o tigi ɲanaman tora? 27O la, aw ko n ka gwɛrɛ Masaba an ka Ala la, ka mɛnni kɛ a fɛ, ani k'a ka kuma bɛɛ fɔ aw ye kɔfɛ. Ko aw ben'a mɛn, ani k'a bato.›\n28«Aw ye kuma min bɛɛ fɔ ne ye, Masaba y'o mɛn. A y'a fɔ ne ye ko: ‹Jama ye fɛɛn min bɛɛ fɔ i ye, ne y'o mɛn. U ka kuma bɛɛ ka ɲi. 29N'o dusu ɲɔgɔn tun b'u fɛ, ka siran ne ɲa, ani ka n ka kuma bɛɛ bato tuma bɛɛ, waasa olu n'u deenw ka to hɛrɛ la tuma bɛɛ! 30O kɔ, a ko n ka ta'a fɔ aw ye k'aw ka segi ka taga aw ka fanibuguw kɔnɔ. 31Nga a ko ne ka to ni ale ye, ko a bena sariya ni ciiw, ani landaw bɛɛ fɔ ne ye, n ka kan k'aw kalan minw na, janko aw ka se k'u bato o jamana kɔnɔ a be min dira aw ma a ka kɛ aw ta ye.›\n32«Masaba aw ka Ala ye koo minw fɔ aw ye, aw ka jija k'olu bato, aw kana olu dabila fewu. 33Masaba aw ka Ala ye sira min yira aw la, aw k'o ta sɛbɛ la janko aw ka to nii na ka hɛrɛ ni sijan sɔrɔ, jamana nin kɔnɔ aw bena min minɛ.


Kɛw 7 AKKDC08 - Sarakalasebagaw kuntigiba ye Etiyɛni - Bible Search\nKɛw 6 Kɛw 8\nEtiyɛni be zuwifuw waaju\n1Sarakalasebagaw kuntigiba ye Etiyɛni ɲininga ko: «Mɔgɔ nunu b'i jalakila koo minw kuun kan, tiɲɛ lo wa?»\n2Etiyɛni y'a jaabi ko: «N faaw, n balimaw, a y'aw tulo malo ka n ka kuma lamɛn. Sanni an faa Ibrayima ka bɔ Mezopotami ka taga sigi Karan, Ala nɔɔrɔtigi le tun y'a yɛrɛ yira a la 3- k'a fɔ a ye ko: ‹Bɔ i ka jamana na, faran i ka mɔgɔw la, ka taga jamana dɔ la, ne bena min yira i la.› 4- O le y'a to Ibrayima bɔra Kalide jamana na ka taga sigi Karan. A facɛ bannin kɔ, Ala y'a kɛ a bɔra Karan, ka na sigi yan, an be yɔrɔ min na bii. 5- Nga Ala ma foyi di Ibrayima ma o jamana nin kɔnɔ, hali seen layɔrɔ yɛrɛ. Nga a y'a daa di Ibrayima ma ko ale bena yan jamana tigiya don ale n'a kɔmɔgɔw bolo, k'a sɔrɔ deen tun t'a fɛ. 6- Ala tun y'a fɔ a ye fana ko a kɔmɔgɔw bena kɛ lonanw ye jamana wɛrɛ la, k'u bena u kɛ jɔɔnw ye k'u tɔɔrɔ saan kɛmɛ naani kɔnɔ. 7- Nga, ko siya min bena u kɛ jɔɔnw ye, ko ale bena olu ɲagwan! K'o kɔ, u bena bɔ ka na ale bato yan yɔrɔ la. 8- O fɔnin kɔ, Ala y'a ka bɛɛn taamasiɲɛ fɔ a ye, o kɛra deen cɛmanw kɛnɛkɛnɛko ye. O la, Ibrayima nana Isiyaka sɔrɔ, a y'a kɛnɛkɛnɛ a wolonin tile seeginan loon. Isiyaka fana y'a dencɛ Yakuba kɛ ten. Yakuba fana y'a dencɛ tan ni fila nunu fana kɛ ten, minw ye an bɛmaw ye.\n9- «Nga, an bɛma nunu y'u dɔgɔcɛ Yusufu kɔniya, k'a feere Ezipiti taabaga dɔw ma. Nga, Ala tun b'a fɛ. 10- A y'a kunmabɔ tɔɔrɔw bɛɛ la. Ala ye Yusufu dɛmɛ, ka hakilitigiya d'a ma, a koo diyara Ezipiti masacɛ ye fɔɔ ale y'a kɛ masacɛlankan ye Ezipiti jamana bɛɛ kunna, ani k'a kɛ a yɛrɛ ka soo ɲamɔgɔ ye. 11- O tuma na, kɔngɔ nana don Ezipiti ani Kanaan jamana bɛɛ la. Tɔɔrɔ boɲana. Balofɛn foyi tun te sɔrɔla an bɛmaw fɛ tugu. 12Yakuba y'a mɛn minkɛ ko suman be sɔrɔ Ezipiti jamana na, a y'an bɛmaw bila ka taga dɔ ɲini o yɔrɔ la. 13- U taako filanan na, Yusufu y'a yɛrɛ yira a balimaw la janko u k'a lɔn. O kɛra sababu ye fana Ezipiti masacɛ ye Yusufu bɔyɔrɔ lɔn. 14- O tuma na, Yusufu y'u bila ka taga facɛ Yakuba n'a ka denbaya bɛɛ wele ka n'a fɛ yen. U bɛɛ lajɛnnin tun ye mɔgɔ bi wolonwula ni duuru ye. 15- Yakuba n'an bɛmaw bɛɛ sara yen le. 16- Ibrayima tun ye suu donyɔrɔ min san Emɔri deenw fɛ, Sisɛmu dugu kɔnɔ, u tagara u bɛɛ suu don o yɔrɔ la.\n17«Ala tun y'a daa di Ibrayima ma min na, o kɛtuma surunyana minkɛ, an ka mɔgɔw cayara kosɔbɛ Ezipiti jamana kɔnɔ. 18- Waati dɔ nana se, masacɛ dɔ wɛrɛ sigira fanga na min tun ma Yusufu lɔn. 19- Juguya kosɔn, o masacɛ nin y'an ka mɔgɔw tɔɔrɔ, ka to ka wolobagaw wajibiya k'u ka denɲɛninw fili janko u ka sa. 20- O waati lo, Musa wolola, a tun cɛɛ ka ɲi kosɔbɛ. A wolobagaw y'a balo dogo la kalo saba. 21- Nga, u nan'a fili tuma min na, Ezipiti masacɛ denmuso y'a ta k'a balo i n'a fɔ a yɛrɛ woloden. 22Lɔnniya min bɛɛ be Ezipiti, u ye Musa kalan n'o bɛɛ ye. A tun be se kuma ni kɛwali la.\n23- «A ye saan bi naani sɔrɔ tuma min na, a y'a ŋaniya ta ko a be taga bɔ a baden Isirayɛlidenw fɛ. 24A tagar'a ye ko Ezipitika dɔ tun b'ale Musa badenw dɔ bugɔra. A baden nin tɔɔrɔko ma diya a ye. A tun b'a fɛ k'a mɔnɛ bɔ minkɛ, a ye Ezipitika nin bugɔ k'a faga. 25A tun b'a miiri ko a badenw ben'a faamu ko ale sababu la Ala bena u kunmabɔ. Nga olu m'o faamu. 26O dugusagwɛ, a tagar'a sɔrɔ Isirayɛlidenw mɔgɔ fila be kɛlɛ la. A tun b'a fɛ k'u sabali. O la, a y'a fɔ u ye ko: ‹N balimaw, aw bɛɛ ye fɛɛn kelen ye, mun na aw be ɲɔgɔn tɔɔrɔla?› 27Nga min tun b'a tɔɔ kelen nin tɔɲɔna, ale y'a kaan to Musa ma ko: ‹Jɔn y'i bila anw kunna, k'i kɛ anw kitibaga ye? 28I b'a fɛ ka ne faga i n'a fɔ i ye Ezipitika nin faga cogo min na kunu wa?› 29- O kuma nin kosɔn, Musa bolila ka taga sigi Madiyan jamana na, a ye muso ta yen ka deen fila wolo o yɔrɔ la.\n30«Saan bi naani tɛmɛnin kɔ, mɛlɛkɛ dɔ y'a yɛrɛ yira a la kongokolon kɔnɔ yiritunin dɔ cɛma tasuma tun be min na Sinayi kulu gɛrɛfɛ. 31Musa y'o ye, a kabakoyara. A tun be gwɛrɛla janko k'a filɛ ka ɲa minkɛ, a ye Matigi kumakan mɛn ko: 32‹Ne ye i bɛmaw ka Ala ye: Ibrayima, ni Isiyaka, ni Yakuba ka Ala.› Musa yɛrɛyɛrɛtɔ tun te sɔnna ka filɛli kɛ yen tugu. 33O tuma na, Matigi y'a fɔ a ye tugu ko: ‹I ka sanbara bɔ, bari i lɔnin be yɔrɔ min na, o ye yɔrɔ senuman ye. 34- Ne ye n ka jama ka tɔɔrɔ ye Ezipiti jamana na, k'u ŋunankan mɛn. O la, ne jigira waasa k'u kisi. O la, n b'i ci Ezipiti.›\n35- «Ayiwa, o Musa kelen kelen nin, Isirayɛlidenw tun banna min na k'a fɔ a ye ko: ‹Jɔn y'i bila anw kunna, k'i kɛ anw kitibaga ye?› Ala y'ale lo ci u ma ka kɛ u kuntigi n'u kunmabɔbaga ye mɛlɛkɛ sababu la, min tun y'a yɛrɛ yira a la yiritunin cɛma. 36- Musa ye kabako ni taamasiɲɛw kɛ Ezipiti jamana kɔnɔ, ka Isirayɛlidenw bɔ, ka Buruku kɔgɔji cɛtigɛ n'u ye, ka to ka kabako ni taamasiɲɛw kɛ u ɲana fɔɔ saan bi naani, kongokolon kɔnɔ. 37- Ale Musa le y'a fɔ Isirayɛlidenw ye ko Ala bena ale bɔɲɔgɔn kira dɔ wili u balimaw cɛma. 38- Ka Isirayɛlidenw kafonin to kongokolon kɔnɔ, ale Musa le tun b'u ka koow ɲafɛ. Ale lo tun ye mɛlɛkɛ ka dalaminɛ ye an bɛmaw ka ɲɔgɔn lajɛnwaatiw la Sinayi kulu gɛrɛfɛ, ka Ala ka kuma fɔ an ye min be nii di.\n39«Nga, an bɛmaw ma sɔn ka mɛnni kɛ a fɛ, u banna a yɛrɛ la, k'u ka miiriyaw ɲasin Ezipiti koow ma. 40- O la, u y'a fɔ Arɔn ye ko: ‹I ka batofɛn dɔw dilan an ye minw bena sira yira an na an ka taama nin na. Bari Musa tɔgɔla min y'a kɛ an bɔra Ezipiti jamana na, an te ɲaa yera ale ka koo la.› 41- O tuma na, u ye fɛɛn dɔ lalaga k'a kɛ i n'a fɔ misiden. U y'o kɛ u ka joo ye k'a sɔn. Olu yɛrɛ bolo ye fɛɛn min dilan, u y'o bato ni nisɔndiyaba ye. 42O la, Ala y'a kɔɔ sin u ma, u tora lolow batoli la, i n'a fɔ a sɛbɛnnin be kiraw ka kitabu kɔnɔ cogo min na ko:\n‹Isirayɛlidenw, aw ye begɛnw faga ka saraka bɔ ne ye\nsaan bi naani kongokolon kɔnɔ wa?\n43- Ayi, joo min tɔgɔ ko *Milikɔmu,\nani min tɔgɔ ko Erefan, aw tun ye olu ta.\nAw yɛrɛ ye o fɛɛn nunu lalaga k'u kɛ batofɛnw ye.\nO kama, n ben'a to u bena aw minɛ\nka taga n'aw ye fɔɔ Babilɔni kɔfɛ.›\n44- «Ayiwa, Ala ka sariya sɛbɛnnin tun be walaka minw kan, olu tun be kɛsu kɔnɔ k'a bila fanibugu kɔnɔ an bɛmaw fɛ kongokolon kɔnɔ, min tun b'a yira ko Ala b'u cɛma. Musa tun ye o bugu lɔ i n'a fɔ Ala yɛrɛ tun y'a yira a la cogo min na. 45- An bɛmaw y'a ta ka na n'a ye ka jamana nin minɛ ka siyaw gwɛn Ala barika la. Zozuwe le tun ye u ka ɲamɔgɔ ye o tuma na. Fanibugu nin tora o yɔrɔ la fɔɔ ka na se Dawuda ka tile ma. 46- Ala ka nɛɛma tun be masacɛ Dawuda kan. Dawuda y'a ɲini Ala fɛ, ko a k'a to a be boon lɔ a ye, ale min ye Yakuba ka Ala ye. 47- A deen Solomani le nana kɛ boon nin lɔbaga ye. 48Nga, mɔgɔw ka boon lɔnin te se ka kɛ Fɛɛn bɛɛ kuntigi Ala sigiyɔrɔ ye, i ko kira tun y'a fɔ cogo min na ko:\nSankolo ye n ka masasigilan ye,\ndugukolo ye n seen bilayɔrɔ ye.\nAw do bena boon sifa jumɛn lɔ ne ye?\nYɔrɔ jumɛn bena kɛ ne ka lafiɲɛyɔrɔ ye?\n50- Ne yɛrɛ le ma fɛɛn bɛɛ dan wa?›\n51- «Tulogwɛlɛnw! Alalɔnbaliw! Aw t'aw tulo yɛlɛ ka mɛnni kɛ Ala fɛ dɛ! Halibi aw be ban Nii Senuman ma. Aw faaw tun be cogo min na, aw fana be ten. 52Kira jumɛn tɛmɛna n'aw faaw m'a tɔɔrɔ? Minw ye Mɔgɔsɔbɛ nin nako fɔ, u ye olu faga. Aw fana ye mɔgɔsɔbɛ nin kɔniya k'a faga a ma mɛn. 53Ala y'a ka mɛlɛkɛw ci k'a ka sariya fɔ aw ye, nga aw m'a bato.»\n54Etiyɛni ka kuma nunu digira kititigɛlaw la fɔɔ k'u ɲaa wulen. 55Nga Etiyɛni fanin Nii Senuman na y'a ɲaa basa sankolo la ka Ala ka nɔɔrɔ ye, ani Yezu lɔnin Ala kinibolo fɛ. 56Etiyɛni pɛrɛnna ko: «Ne ɲaa be sankolo dayɛlɛnin na, Mɔgɔ Dencɛ lɔnin be Ala kinibolo fɛ.»\n57U y'a daminɛ ka kule ani k'u tulow datugu, ka girin ɲɔgɔn fɛ Etiyɛni kan, 58k'a talontalon ka bɔ n'a ye dugu dafɛ, k'a daminɛ k'a bon ni kabakuruw ye. A fagabagaw tun y'u ka faniw kalifa kanbelen dɔ ma min tɔgɔ ko Sɔli. 59Mɔgɔw tun be Etiyɛni bonna tuma min na, a ye Matigi daali ko: «Matigi Yezu, ne be n nii segi i ma.»\n60O kɔ, a y'a kunbiri gwan ka pɛrɛn ko: «Matigi, kana u ka hakɛ nin jati u kun.»\nA y'o fɔ ka ban minkɛ, a nii bɔra.


Mas 2nan 17 AKKDC08 - Zuda masacɛ Akazi ka masaya saan - Bible Search\nMas 2nan 16 Mas 2nan 18\nMas 2nan 17\nMasacɛ Oze ni Samari minɛko\n1Zuda masacɛ Akazi ka masaya saan tan ni filanan na, Ela dencɛ Oze kɛra masacɛ ye Isirayɛli mara kunna Samari. A ye saan kɔnɔntɔn kɛ masaya la. 2A ye kojugu kɛ Masaba ɲakɔrɔ. Nga a ta kɔni tun ma se Isirayɛli masacɛw taw fɛ, minw tɛmɛn'a ɲa.\n3Asiri masacɛ Salimanazari wilila ka na a kama, a sera Oze kɔrɔ, Oze tun be nisɔngɔ sara a ye saan o saan. 4Asiri masacɛ nana bɔ janfa dɔ kala ma Oze fɛ, a tun ye cidenw bila ka taga Ezipiti masacɛ Sɔ fɛ. A tun ma sɔn ka nisɔngɔ nin sara tugu Asiri masacɛ ye i n'a fɔ a tun be to k'a kɛ saan o saan cogo min na. O la, Asiri masacɛ y'a minɛ ka jɔrɔkɔw kɛ a la k'a bila kaso la. 5O kɔ, Asiri masacɛ tagara jamana bɛɛ minɛ, ka Samari dugu datugu saan saba. 6Oze ka masaya saan kɔnɔntɔnnan na, Asiri masacɛ ye Samari minɛ, ka Isirayɛli mara mɔgɔw minɛ ka taga n'u ye Asiri jamana na, ka taga u bila Hala ni Gozan mara la, Abɔri baa daa la, ani mɛdiw ka duguw kɔnɔ.\nIsirayɛli mara masaya cɛnkun\n7O koo nin sera Isirayɛlidenw ma, bari u ye Masaba u ka Ala hakɛ ta, ale min tun y'u bɔ Ezipiti jamana na, Ezipiti masacɛ ka fanga kɔrɔ. U tun ye batofɛn wɛrɛw bato. 8Masaba tun ye siya wɛrɛ minw gwɛn u ɲa, u tugura olu ka kɛwaliw kɔ, ani Isirayɛli mara masacɛw ye koo minw dabɔ fana. 9Isirayɛlidenw ye kokɛbali dɔw kɛ dogo la Masaba u ka Ala la. U ye sɔnnikɛyɔrɔw lɔ u ka duguw bɛɛ la, dugudennin fara dugubabaw kan. 10- U ye jokabakuruw lɔ, ka Asera jaaw tutu kulujanjanw bɛɛ kan, ani yiribabaw bɛɛ kɔrɔ. 11U tun be to ka wusulan jɛni sɔnnikɛyɔrɔw bɛɛ la i n'a fɔ Masaba tun ye siya minw gwɛn u ɲa. U ye kojuguw kɛ ka Masaba dimi. 12U ye joow sɔn, k'a sɔrɔ Masaba tun y'a fɔ u ye ko u kana o kɛ.\n13Masaba tun ye Isirayɛli ni Zuda mara mɔgɔw lasɔmi a ka kiraw bɛɛ barika la, k'a fɔ u ye ko: «Aw k'aw ka kɛwalijuguw dabila, ka ne ka sariyaw ni ne ka fɔtaw bato, ka kɛɲɛ ni sariya kɔnɔnakuma bɛɛ ye, ne ye min sigi aw faaw ye, ani n y'a ci aw ma n ka baarakɛlaw, kiraw barika la.» 14Nga u ma sɔn ka mɛnni kɛ, u y'u tulo gwɛlɛya i n'a fɔ u faaw, minw tun ma la Masaba u ka Ala la. 15U bann'a ka fɔtaw la, a tun bɛnna n'u faaw ye cogo min na, u banna o la, ani a tun y'u lasɔmi koo minw na. U tugura fɛɛn fufafuw kɔ k'u yɛrɛ kɛ mɔgɔkolonw ye. U tun be to k'u laminisiyaw ka kɛwaliw ɲɔgɔn kɛ, k'a sɔrɔ Masaba tun ko u kana o kɛ. 16- U banna Masaba u ka Ala ka fɔtaw bɛɛ la, ka misiden fila jaaw dilan, ka Asera jaa lɛsɛ, k'u kunbiri gwan lolow ni kalo ani tile kɔrɔ, ani ka Baali sɔn. 17- U y'u dencɛw n'u denmusow jɛni ka joow sɔn. U tagara ɲaɲinini kɛ ka subagaya kɛ. U ye kojugu kɛ Masaba ɲakɔrɔ k'a dusu dimi. 18O la, Masaba dimina kosɔbɛ Isirayɛli mara mɔgɔw kɔrɔ, a y'u bila ka taga yɔrɔjan. A tora Zuda mara mɔgɔw dama.\n19Zuda mara mɔgɔw ma Masaba u ka Ala ka sariyaw bato fana. Isirayɛli mara mɔgɔw tun ye koo minw dabɔ, u y'o ɲɔgɔn le kɛ. 20O la, Masaba ye Isirayɛlidenw bɛɛ bila. A y'u majigi, k'u don benkannikɛlaw bolo, fɔɔ a laban, a y'u gwɛn ka bɔ a ɲakɔrɔ.\n21Masaba tun ye Isirayɛli mara mɔgɔw faran ka bɔ Dawuda ka soo la tuma min na, u ye Nebati dencɛ Zerobowamu le kɛ u ka masacɛ ye. Ale y'a kɛ u y'u kɔɔ sin Masaba ma, k'u bila kojuguba la. 22Zerobowamu tun ye kojugu minw kɛ, Isirayɛli mara mɔgɔw tora k'olu bɛɛ kɛ. U ma faran u la, 23fɔɔ Masaba nana u gwɛn ka bɔ a kɔrɔ i n'a fɔ a tun y'u lasɔmi a ka baarakɛla, kiraw bɛɛ barika la cogo min na. O la, Isirayɛli mara mɔgɔw minɛna ka bɔ u ka jamana na ka taga bila yɔrɔjan na, Asiri jamana na, u tora yɔrɔ min na fɔɔ ka na se bii ma.\n24O kɔ, Asiri masacɛ ye mɔgɔ dɔw minɛ ka bɔ Babilɔni, ni Kuti, ani Awa, ani Amati, ni Sefariwayimu ka na u sigi Samari mara duguw kɔnɔ Isirayɛlidenw nɔɔ na. Olu le kɛra Samari duguw tigiw ye. 25U nana sigi tuma min na, u tun te siran Masaba ɲa. O la, a ye jaraw bila ka na u minɛ. 26U y'a fɔ Asiri masacɛ ye ko: «I ye siya minw minɛ ka na u bila Samari mara duguw kɔnɔ, olu te yɔrɔ nin batofɛn batocogo lɔn, o la, a ye jaraw bila u kama, olu b'u fagara.» 27Asiri masacɛ y'a fɔ k'u ye sarakalasebaga minw minɛ Samari ka na n'u ye yan, k'u ka olu kelen bila ka taga sigi yen ka jamana nin kɔnɔ batofɛn batocogo fɔ u ye. 28O la, sarakalasebaga minw tun minɛna Samari, olu kelen kɔsegira ka na sigi Betɛli, ka to k'u kalan u ka kan ka siran Masaba ɲa cogo min na.\n29Nga siya nunu y'u yɛrɛ ka batofɛnw dilan ka taga u bila sɔnnikɛyɔrɔw la, Samarikaw tun ye minw lɔ. U tun be dugu minw kɔnɔ, u y'a kɛ ten o yɔrɔw la. 30Babilɔnikaw y'u ka batofɛn dɔ dilan ko Sukɔtibenɔti. Kutikaw ye Nɛrigali dilan, Amatikaw ye Asima dilan. 31Awakaw ye Nibazi ani Taritaki dilan. Sefariwayimukaw tun be to k'u deenw jɛni u ka joow ye, Adaramelɛki ni Anamelɛki. 32U tun be siran Masaba ɲa fana. U ye sarakalasebagaw sigi u cɛma sɔnnikɛyɔrɔw kunna k'u ka baara kɛ sɔnnikɛyɔrɔ nunu na. 33U tun be siran Masaba ɲa, nga u tun b'u yɛrɛ ka batofɛnw fana bato ka kɛɲɛ ni siyaw ka landaw ye, u tun y'u minɛ ka bɔ minw cɛma ka na n'u ye.\n34- Halibi u b'u ka landakɔrɔw le bato. U te siran Masaba ɲa, u t'a ka fɔtaw bato, n'a ka landaw, ani sariyaw, a ye minw di Yakuba kɔmɔgɔw ma, a tun ye min tɔgɔ la ko Isirayɛli. 35- Masaba tun bɛnna n'u ye k'a fɔ u ye ko: «Aw kana fɛɛn wɛrɛ bato, aw kana aw kunbiri gwan u ɲakɔrɔ, ka baara kɛ u ye, ani k'u sɔn. 36- Ne Masaba min y'aw bɔ Ezipiti jamana na ni fangaba ye, ni ne bolo barikaman ye, aw ka kan ka siran ne le ɲa, ani k'aw kunbiri gwan ne ɲakɔrɔ ka saraka bɔ ne ye. 37Aw ka banba ka n ka sariyaw ni n ka landaw bato, tuma bɛɛ, ne tun ye minw sɛbɛn ka di aw ma. Aw kana fɛɛn wɛrɛw bato. 38Aw kana ɲinɛ n'an ka bɛɛn ye, aw kana fɛɛn wɛrɛw bato. 39Aw ka siran ne Masaba aw ka Ala ɲa. Ne bena aw bɔsi aw juguw bɛɛ bolo.»\n40Nga u ma sɔn ka mɛnni kɛ, u tora k'u ka kokɔrɔw kɛ. 41O siya nunu tora ka siran Masaba ɲa, ani ka to k'u ka joow sɔn fana. Halibi u deenw n'u mamadenw be to k'a kɛ i n'a fɔ olu y'a kɛ cogo min na.


Ɔrɔ 7 AKKDC08 - N balimaw, n y'a lɔn ko aw be sariyaw - Bible Search\nƆrɔ 6 Ɔrɔ 8\nAn hɔrɔnyanin lo sariya faan fɛ\n1N balimaw, n y'a lɔn ko aw be sariyaw lɔn. O la, n be nin kuma fɔ aw ye. Aw b'a lɔn ko ni mɔgɔ be nii na, o tuma na dɔrɔn le, a be sariya kɔrɔ. 2O cogo kelen na, muso min furula, sariya be yen min b'a wajibiya ka to a cɛɛ fɛ n'o be nii na, nga n'a cɛɛ sara, muso nin b'a yɛrɛ sɔrɔ ka bɔ sariya nin kɔrɔ. 3N'a cɛɛ be nii na n'a tagara furu cɛɛ wɛrɛ fɛ, u ben'a wele ko kakalamuso. Nga n'a cɛɛ sara a ka sɔrɔ ka taga furu, o sariya nin t'a kan tugu, a fana ma kakalaya kɛ. 4N balimaw, aw fana be ten, aw y'aw yɛrɛ sɔrɔ ka bɔ sariya kɔrɔ bari aw ye Krista farisogo yɔrɔ dɔw ye. Aw kɛra a ta ye sisan, ale min kununna, janko an ka baara sabatinin kɛ Ala ye. 5An fana, tuma min na nigɛjugu tun ye see sɔrɔ an kan, kojugu nigɛ tun b'an minɛ sariya barika la. An ye baarajugu kɛ o min be laban ni saya ye. 6Nga fɛɛn min tun y'an kɛ jɔɔn ye, an hɔrɔnyara ka bɔ ale bolo. Sisan, an be se ka baara kɛ Ala ye cogokura la Nii Senuman barika la, o te kɛ cogokɔrɔ la tugu, min fɔra sariya la.\n7- An ka mun le fɔ sa? O tuma na, sariya kɛra hakɛ ye wa? Ayi dɛ! Ne ye hakɛko faamu sariya le barika la. N'a tun ma fɔ sariya la ko: «I ɲaa kana bɔ i mɔgɔɲɔgɔn ka fɛɛn fɛ.» Ne tun ten'a lɔn ko n'i ɲaa bɔra i tɔɲɔgɔn ka fɛɛn dɔ fɛ, ko o ye kojugu ye. 8A kɛra ten, hakɛ ye sira sɔrɔ ka banba ka nigɛjugu sifa bɛɛ don ne dusu la sariya barika la. Bari ni sariya siginin te yen, hakɛ fana te yen. 9Fɔlɔfɔlɔ, Ala ka sariya tun ma sigi tuma min na, ne tun be nii na, nga a nana sigi tuma min na, hakɛ ye fanga sɔrɔ, ne sara. 10O cogo la, sariya min ka kan ka hɛrɛ kɛ mɔgɔ ye, ale kɛra ne fagafɛn ye. 11- Bari hakɛ ye sira sɔrɔ sariya barika la k'a kɛ ne filila ka sa. 12O la, sariya ka ɲi, Ala ye min fɔ, o fana ka ɲi ani a tilennin lo.\nKojugu fanga be adamaden kan\n13O tuma na, fɛɛn min ka ɲi, ale lo kɛra ne fagafɛn ye wa? Ayi dɛ! Nga hakɛ lo, fɛɛn min ka ɲi, hakɛ ye cogo ɲini o le sababu la ka ne faga, janko a ka se k'a yɛrɛ yira k'a gwɛ kosɔbɛ ko ale ka fari sariya barika la. 14An y'a lɔn ko sariya bɔra Ala fɛ, nga ne do ye barikatan ye, ne be hakɛ bolo i n'a fɔ jɔɔn. 15- Ne be min kɛ, ne t'o faamuna. Fɛɛn min ka di ne ye, ne t'o kɛ, nga fɛɛn min man di ne ye, ne b'o le kɛ. 16Fɛɛn min man di ne ye, ni ne b'o le kɛ, o tuma na, ne sɔnna ko sariya ye fɛnɲuman ye. 17O la do, fɛɛn min be kɛra, o te ne nɔɔ ye, kojugu min be ne dusu la, ale nɔɔ lo. 18Bari ne y'a lɔn ko fɛɛn min be ne dusu la, o ma ɲi. Koɲumankɛ nigɛ be ne la, nga n te se. 19Ne b'a fɛ ka koɲuman min kɛ, ne t'o kɛ, fɔɔ kojugu, ne t'o min fɛ. 20Fɛɛn min man di ne ye, ni ne b'o le kɛ, o b'a yira k'o te ne nɔɔ ye, nga o ye kojugu nɔɔ ye ale min be ne dusu la. 21Ne y'a kɔlɔsi k'a ye ko tuma min na ne b'a fɛ ka koɲuman kɛ, n te se k'o kɛ, fɔɔ kojugu. 22Ne dusu la kɔni, Ala ka sariya koo ka di ne ye. 23Nga n y'a ye, koo min ka di ne ye ni ne b'a fɛ k'o kɛ, fɛɛn dɔ be ne bali k'o kɛ. Ale lo b'a kɛ hakɛ be fanga sɔrɔ ne kan. 24Ne ye sigɛnbagatɔ ye! N farisogo min ye saya ta ye, jɔn bena ne kisi o ma? 25Ne be barika la Ala ye ale min b'o kɛ an Matigi Yezu Krista sababu la! Ne sɔnnin be ka Ala ka sariya bato, nga farisogo ka barikatanya le ye ne kɛ hakɛ ka jɔɔn ye.


Sam 2nan 5 AKKDC08 - Isirayɛliden tɔw bɛɛ nana Dawuda - Bible Search\nSam 2nan 4 Sam 2nan 6\nSam 2nan 5\nDawuda be masaya sɔrɔ Isirayɛli bɛɛ kɔnɔ\n(Lok fɔlɔ 11.1-3)\n1Isirayɛliden tɔw bɛɛ nana Dawuda fɛ Eburɔn k'a fɔ a ye ko: «Anw y'i badenw, n'i fadenw ye. 2Waati tɛmɛnin na, Sayuli tun ye an ka masacɛ ye, ele lo tun be to ka bila Isirayɛlidenw ɲa ka taga kɛlɛyɔrɔ la. Masaba y'a fɔ i ye ko ele le ben'a ka jama Isirayɛli mara, ko e bena kɛ an kuntigi ye.»\n3O la Isirayɛli cɛkɔrɔbaw bɛɛ wilila ka na masacɛ fɛ Eburɔn. Masacɛ Dawuda bɛnna n'u ye Masaba ɲakɔrɔ. U ye tulu kɛ Dawuda kunna k'a kɛ u ka masacɛ ye.\n4- Yanni Dawuda ka kɛ masacɛ ye, o y'a sɔrɔ a tun ye saan bi saba sɔrɔ ka ban, a ye saan bi naani kɛ masaya la. 5A ye saan wolonwula ni kalo wɔɔrɔ kɛ masaya la Eburɔn, Zuda kɔmɔgɔw kunna, ka saan bi saba ni saba kɛ Zeruzalɛmu, Isirayɛli ni Zuda mara kunna.\nDawuda be Zeruzalɛmu dugu kɛlɛ\n(Lok fɔlɔ 11.4-9; 14.1-2)\n6- Loon dɔ, masacɛ wilila k'a mɔgɔw minɛ ka taga zebuziw kama Zeruzalɛmu, minw tun ye o yɔrɔ mara deenw ye. Zebuziw y'a fɔ Dawuda ye ko: «San'i ka don, fɔɔ n'i ye fiɲɛntɔw ni murukuw ɲɔti ka bɔ i ɲa fɔlɔ.» O kɔrɔ ko a donyɔrɔ te yen. 7O n'a ta bɛɛ, Dawuda sera ka *Siyɔn yɔrɔ barikaman kɛlɛ ka se o kɔrɔ. O le kɛra Dawuda ka ciin ye. 8O loon na, Dawuda tun y'a fɔ ko mɔgɔ min b'a fɛ ka se zebuziw kɔrɔ, k'o tigi ka tɛmɛ ni kuluwo ye, ani ko fiɲɛntɔw ni muruku nunu koo ka go Dawuda ye dɛ! O le y'a to u be to k'a fɔ ko: «Fiɲɛntɔw ni murukuw te don masaso kɔnɔ.»c\n9O kɔ, Dawuda sigira o yɔrɔ barikaman nin na, k'a tɔgɔ la ko Dawuda ka ciin. U ye dingɛ min fa ni bɔgɔ ye k'a wili, a ye lɔli wɛrɛ kɛ o yɔrɔ n'a ka soo cɛ k'a yɛrɛ tanga. 10O tuma na, Dawuda tun be barika sɔrɔla ka taga ɲa, bari Masaba, Setigi Ala tun be n'a ye.\n11Tiri masacɛ Iramu ye mɔgɔw ci Dawuda fɛ, ni sɛdiriyiriw ye, ni yirilɛsɛbagaw ani kabakurulɛsɛbagaw. U nana masaso lɔ k'a di Dawuda ma. 12Dawuda y'a faamu o tuma na ko Masaba le y'ale kɛ masa ye Isirayɛlidenw kunna, ani k'ale ka masaya sabati a ka jama Isirayɛli kosɔn.\nDawuda ye deen minw sɔrɔ Zeruzalɛmu\n(Lok fɔlɔ 3.5-9; 14.3-7)\n13Dawuda ye muso wɛrɛw ni gɛrɛfɛmuso wɛrɛw ta Zeruzalɛmu dugu kɔnɔ a bɔnin kɔ Eburɔn ka na yen. A ye dencɛ ni denmuso wɛrɛw sɔrɔ fana.\n14A ye deen minw sɔrɔ k'a to Zeruzalɛmu, olu tɔgɔ filɛ: Samuwa, ni Sobabu, ani Natan, ni Solomani, 15ani Yibari ni Elisuwa, ani Nɛfɛgi ni Yafiya, 16ani Elisama ni Eliyada, ani Elifɛlɛti.\nDawuda be se filisiw kɔrɔ\n(Lok fɔlɔ 14.8-16)\n17Filisiw y'a mɛn ko u ye tulu kɛ Dawuda kunna k'a kɛ Isirayɛlidenw ka masacɛ ye. O la, u bɛɛ wilila ka na ko u b'a minɛ. Dawuda y'o mɛn minkɛ, a wilila ka ta'a ka cɛfaricin na. 18Filisiw nana sigi ka erefaw ka kɔkɛnɛ fa. 19Dawuda ye Masaba daali ko: «Ne ka kan ka taga filisi nunu kɛlɛ wa? E bena u don ne bolo wa?» Masaba y'a jaabi ko a ka taga, ko ale bena filisiw don a bolo, siga t'a la. 20O la, Dawuda wilila ka taga u kɛlɛ Baaliperasimu ka se u kɔrɔ. O kɔ, a y'a fɔ ko Masaba ye tɛmɛyɔrɔ bɔ ale ye a juguw cɛma i n'a fɔ jii b'a ka tɛmɛyɔrɔ bɔ cogo min na. O le y'a to u y'o yɔrɔ tɔgɔ la ko Baaliperasimu, o kɔrɔ, tɛmɛyɔrɔbɔbaga. 21Filisiw tun bolila k'u ka joow to o yɔrɔ la. Dawuda n'a ka mɔgɔw y'u ta ka taga n'u ye.\n22O kɔ, filisiw wilila ka na tugu ka sigi ka erefaw ka kɔkɛnɛ fa. 23Dawuda ye Masaba ɲininga tugu, a y'a jaabi ko: «Kana tilen ka taga, munumunu ka taga u kɔfɛ ka taga bɔ u kan tuu faan fɛ. 24N'i ye seenw mankan mɛn ka bɔ tuu nin sanfɛ tuma min na, i ka banba i yɛrɛ ma, bari ne Masaba le be tagara i ɲafɛ ka filisiw ka kɛlɛdenw kɛlɛ.» 25Masaba tun ye min fɔ Dawuda ye, a y'o kɛ. A ye filisiw kɛlɛ ka se u kɔrɔ k'a ta Geba fɔɔ ka taga se Gezɛri.


U tagara ni Yezu ye Pilati fɛ | Yezu ka ɲɛnamaya\nU tagara ni Yezu ye Pilati fɛ\nMATIYO 27:1-11 MARIKI 15:1 LUKA 22:66–23:3 ZAN 18:28-35\nSƆGƆMADA FƐ, ZUWIFUW KA KITITIGƐLAW YE KITI TIGƐ YEZU KAN\nZUDA ISIKARIYƆTI Y’A ƝINI K’A YƐRƐ DULON\nU TAGARA NI YEZU YE PILATI FƐ WALISA KA JALAKI BEN A KAN\nTuma min na Piyɛri ko ale tɛ Yezu lɔn a siɲɛ sabanan na, dugu tun be ɲini ka gwɛ. Yahutuw ka kititigɛlaw jɛnkulu tilara u ka nanbara kitikow la ani u yɛrɛkɛra. U ye ɲɔgɔn lajɛn tugun jumalon sɔgɔma joona. U ye kiti tilenbali min tigɛ suu la, n’a sɔrɔ u b’a fɛ ka mɔgɔw ɲɛnafin o koo la ani k’a to u k’a miiri k’olu be kiti tigɛra cogo bɛnnin na. U nana ni Yezu ye u ɲɛɛ kɔrɔ.\nKititigɛlaw ye Yezu ɲininga tugun ko: “N’i ye Ala ka Mɔgɔ wolomanin nin [o kɔrɔ, Krista] ye, a fɔ an ye.” Yezu y’u jaabi ko: “Ni ne y’a fɔ aw ye, aw tena la a la. Ni ne y’aw ɲininga fana, aw tena ne jaabi.” Nka, Yezu y’a jaa gwɛlɛya k’a fɔ u ye ko Daniyɛli 7:13 be kuma ale lo koo la. A ko: “Kabini sisan, Mɔgɔ Dencɛ bena sigi Setigi Ala kinibolo fɛ.”—Luka 22:67-69; Matiyo 26:63.\nU tilara k’a ɲininga tugun ko: “O tuma na, e ye Ala Dencɛ ye wa?” Yezu y’u jaabi ko: “Aw yɛrɛ y’a fɔ ko ne lo.” U basigira o kuma dama kan ka Yezu jalaki ko a ka ɲi ka faga sabu a ye Ala nɛni. U y’a fɔ ɲɔgɔn ye ko: “An mako te mɔgɔ ka seereya la tugu.” (Luka 22:70, 71; Mariki 14:64). U ye Yezu bolow siri ka taga n’a ye Ɔrɔmukaw ka gofɛrɛnɛrɛ Pɔnsi Pilati fɛ.\nN’a sɔrɔ Zuda Isikariyɔti y’a ye k’u be tagara ni Yezu ye Pilati fɛ. Zuda y’a faamu tuma min na k’u ye jalaki ben Yezu kan, a nimisara ani a jigi tigɛra. Nka, sanni a ka nimisa sɔbɛ la ka kɔsegi Ala ma, a segira ka taga ni warigwɛ 30 nunu ye sarakalasebagaw kuntigiw fɛ. A y’a fɔ u ye ko: “Ne ye hakɛ kɛ ka mɔgɔ jalakibali don aw bolo.” Nka, a makari yɛrɛ m’u minɛ hali dɔɔni. U y’a jaabi ko: “O te an ka sira la, o y’i ka koo ye.”—Matiyo 27:4.\nZuda ye warigwɛ 30 nunu fili Alabatosoba kɔnɔ. O kɔ, a y’a ka koo tɔɔ juguya a kɛtɔ k’a ɲini k’a yɛrɛ faga. A b’a ɲinina k’a yɛrɛ dulon tuma min na, a be komi a ye juru siri yiribolo min na, o karila n’a ye. A bɔra ka ben farakuruw kan ka yɛrɛkɛ.—Kɛwaliw 1:17, 18.\nTuma min na u be tagara ni Yezu ye Pɔnsi Pilati ka soo, tile bele ma bɔ fɔlɔ. Yahutu minw tagara ni Yezu ye, olu ma sɔn ka don luu kɔnɔ. U tun b’a miiri ko n’u donna siya wɛrɛ mɔgɔw ka luu kɔnɔ, u bena u yɛrɛ nɔgɔ. N’u nɔgɔra, u tɛna se ka seli dumuni kɛ Nisan tile 15nan loon na. O loon tun ye Buru funubali seli loon fɔlɔ ye. O seli ni Tɛmɛnkan seli tun be taga ɲɔgɔn fɛ.\nPilati bɔra k’u ɲininga ko: “Aw be cɛɛ nin jalaki mun le kama?” U ye Pilati jaabi ko: “N’a tun te kojugukɛla ye, an tun ten’a minɛ ka na n’a ye e fɛ.” N’a sɔrɔ Pilati y’a miiri k’u b’a fɛ k’ale lasun ka koo dɔ kɛ. O kama, a y’a fɔ u ye ko u k’a minɛ ka taga n’a ye k’a kiti u yɛrɛ ma ka kɛɲɛ n’u yɛrɛ ka sariya ye. U ye Pilati jaabi ko “sira ma di u ma ka mɔgɔ faga.” O kumaw b’a yira ka gwɛ k’u b’a fɛ Yezu ka faga le.—Zan 18:29-31.\nN’u ye Yezu faga Tɛmɛnkan seli wagati la, n’a sɔrɔ mɔgɔw bena wuli u kama sabu mɔgɔ caaman tun lanin be Yezu la. Ni mɔgɔ murutira Ɔrɔmu masacɛ kama, sira dira Ɔrɔmukaw ma k’o tigi faga. O kama, u b’a fɛ Ɔrɔmukaw ka Yezu jalaki ko a wulila Ɔrɔmu masacɛ kama. O la, u b’a faga. Yahutuw jigi b’a la ko n’u sera k’o kɛ, mɔgɔ si tɛna olu jalaki Yezu fagari koo la.\nDiinan kuntigiw m’a fɔ Pilati ye k’u ye jalaki ben Yezu kan sabu olu fɛ a ye Ala nɛni. U ye ngalon wɛrɛw tigɛ ka la Yezu kan ko: “An y’a ye ko cɛɛ nin  b’an ka siya kunnacɛnna.  A b’u bali ka lɛnpo sara Ɔrɔmu masacɛ ma.  A ko ale ye Ala ka mɔgɔ wolomanin nin ye, ko ale ye masa ye.”—Luka 23:2.\nPilati ye Ɔrɔmu masacɛ ka lasigiden ye. Yahutuw be min fɔra Yezu koo la, a tɛ se k’a ɲɛɛ tugu o kan. O kama, Pilati donna luu kɔnɔ ka Yezu weele k’a ɲininga ko: “E le ye zuwifuw ka masacɛ ye wa?” O kɔrɔ, ‘yala ele be masacɛ ka sariya tiɲɛ k’i yɛrɛ kɛ masacɛ ye ani ka Ɔrɔmu masacɛ kɛlɛ wa?’ Yezu tun b’a fɛ k’a lɔn Pilati be min lɔn ale koo la. O kama, a y’a jaabi ko: “Nin kuma nin bɔra e yɛrɛ le la wa? Walima i y’o mɛn mɔgɔ dɔw le fɛ?”—Zan 18:33, 34.\nPilati y’a kɛ komi a tɛ foyi lɔn Yezu koo la ani a b’a ɲinina ka dɔ lɔn. O kama, a ye Yezu jaabi ko: “Ne ye zuwifu ye wa? E ka siya n’u ka sarakalasebagaw kuntigiw le nana n’i ye ne fɛ, i ye mun le kɛ?”—Zan 18:35.\nYezu ka jaabili la, a sinsinna Masaya koo kan. Siga t’a la, a ye min fɔ, o ye Pilati kabakoya kosɔbɛ.\nZuda ye warigwɛ minw fili Alabatosoba kɔnɔ, sarakalasebagaw kuntigiw m’a lɔn u bena min kɛ n’o wari ye. U ko: “A daganin te an ka nin wari nin ɲɔgɔn don Alabatosoba kɛsu la, bari mɔgɔ dɔ nii sɔngɔ lo.” O kama, u y’o wari ta ka taga daga dilanbaga ka foro san n’a ye, walisa o yɔrɔ ka kɛ lonanw suu donyɔrɔ ye. Kɔfɛ, o yɔrɔ nin nana weele ko “Nisɔngɔ foro.”—Matiyo 27:6-8.\nMun na Yahutuw ka kititigɛlaw jɛnkulu ye ɲɔgɔn lajɛn tugun sɔgɔma?\nZuda sara cogo di? U ye mun lo kɛ ni warigwɛ 30 nunu ye?\nYahutuw ye Yezu jalaki mun lo la walisa Pilati k’a faga?\nA ci dɔ ma A ci dɔ ma U tagara ni Yezu ye Pilati fɛ\njy sap. 127 ɲɛɛ 290-291


Pilati b’a ɲinina ka Yezu labila | Yezu ka ɲɛnamaya\nPilati ko: “cɛɛ filɛ nin ye”!\nMATIYO 27:15-17, 20-30 MARIKI 15:6-19 LUKA 23:18-25 ZAN 18:39–19:5\nYAHUTUW KO A KA BARABASI LO LABILA\nU YE YEZU LƆGƆBƆ ANI K’A TƆƆRƆ\nJama b’a fɛ Yezu ka faga. Pilati y’a fɔ u ye ko: “Aw ye koo minw fɔ k’olu y’a jalakikun ye, ne y’a ye ko jalakita tɛ. Erɔdi fana m’a jalakikun ye.” (Luka 23:14, 15). Sisan, Pilati ye fɛɛrɛ wɛrɛ kɛ walisa k’a ɲini ka Yezu labila. A y’a fɔ jama ye ko: “A do kɛra delinako ye aw fɛ ne be to ka mɔgɔ kelen labila aw ye Hɔrɔnya ɲanagwɛ [Tɛmɛnkan seli] la, aw b’a fɛ ne ka zuwifuw ka masacɛ le labila wa?”—Zan 18:39.\nPilati b’a kala ma ko Barabasi dɔ be kaso la. O cɛɛ tun donna kaso la murutili ni mɔgɔfaga kosɔn, ani soon tun lo. O kama, Pilati ye jama ɲininga ko: “Aw b’a fɛ ne ka Barabasi labila wa, walima Yezu, u ko Ala ye min woloma?” Sarakalasebagaw kuntigiw ye jama kɔnɔnasu, u y’a ɲini Pilati fɛ a ka Barabasi labila ka Yezu faga. Pilati y’u ɲininga tugun ko: “U mɔgɔ fila la, aw b’a fɛ ne ka jɔn le labila?” U y’a jaabi ko: “Barabasi”!—Matiyo 27:17, 21.\nPilati dusu tiɲɛna, a y’u ɲininga ko: “Ne ka mun kɛ Yezu la u be min wele [Krista]?” Jama pɛrɛnna kosɔbɛ ko: “A ka kan ka gwengwen lɔgɔ kan.” (Matiyo 27:22). Nin ye maloyako ye dɛ: u b’a ɲinina ko cɛɛ jalakibali ka faga! Pilati kumana u fɛ tugun ko: “A ye kojugu jumɛn kɛ? A ye koo min kɛ n’o b’a fagakun bɔ, ne m’o ye. O la, ne ben’a to u b’a bugɔ ni golokami ye. O kɔ, ne ben’a to a be taga.”—Luka 23:22.\nPilati ka jijali bɛɛ n’a ta, jama murutira ka to ka pɛrɛn ni kaan kelen ye ko: “A ka kan ka gwɛngwen lɔgɔ kan.” (Matiyo 27:23). Diinan kuntigiw ye jama kɔnɔnasu fɔɔ u b’a fɛ mɔgɔ dɔ joli ka bon! Nka, mɔgɔfagala wala kojugukɛla joli tɛ dɛ, fɔɔ cɛɛ jalakibali! A tile duuru ye nin ye u tun be kulera k’a bisimila Zeruzalɛmu i ko Masacɛ. Ni Yezu ka kalandenw be yen, u jenin tora ani u m’a to mɔgɔw k’u lɔn.\nPilati y’a ye ko a ka jijaliw tɛ foyi ɲɛna. Jama be murutira ka taga minkɛ, a ye jii ɲini k’a tɛgɛ ko jama ɲɛɛ na ani k’a fɔ u ye ko: “Ne seen te mɔgɔtilennin nin ka fagako la, o y’aw yɛrɛ ka koo ye.” O bɛɛ n’a ta, jama ka miiriya ma yɛlɛma. U ko: “An kɔni n’an deenw be lɔ n’a ka saya kunko ye.”—Matiyo 27:24, 25.\nGofɛrɛnɛrɛ Pilati b’a lɔn min tilennin lo. Nka, sanni a k’o kɛ, a b’a fɛ ka jama sago lo kɛ. O kama, a ye Barabasi labila. A ye sira di ko u ka Yezu ka faniw bɔ a kaan na ani u k’a bugɔ ni golokami ye.\nYezu bugɔnin kɔ, sɔlidasiw tagara n’a ye gofɛrɛnɛrɛ ka luu kɔnɔ. U ye sɔrɔdasi tɔɔw weele k’u lajɛn ani u tora ka Yezu tɔɔrɔ. U ye ŋɔni tigɛ k’o meleke k’o kɛ i n’a fɔ masafugulan, k’a digi k’a don a kuun na. U y’o kɛ walisa ka Yezu lɔgɔbɔ. U ye bere dɔ don a kinibolo la ani u ye fani wulenman dɔ don a kaan na fana. O fani tun be komi masa fani. O kɔ, u tora k’a lɔgɔbɔ ko: “I dansɛ, zuwifuw ka masacɛ”! (Matiyo 27:28, 29). Ka fara o kan, u ye daji tu Yezu kan ani ka to k’a tulo fata. Bere min be Yezu bolo, u y’o minɛ a bolo k’a bugɔ u kuun na. U ye “masafugulan” min dan ni ŋɔniw ye k’a don Yezu kuun na, o bere b’o ŋɔniw gwengwe k’u don Yezu kuun na.\nYezu tun senin b’a yɛrɛ kɔrɔ ani a hakili tun siginin lo cogo min na, o ye Pilati kabakoya fɔɔ a y’a ɲini tugun k’a niin bɔ Yezu kitiko la. A ko “ale bena bɔ n’a ye kɛnɛma janko u k’a faamu ko ale ma jalakiyɔrɔ ye cɛɛ nin na.” N’a sɔrɔ Pilati b’a miirila ko n’ale bɔra ni Yezu ye, jama bena a ka miiriya yɛlɛma sabu u bena a ye ko Yezu tɔɔrɔnin lo ani a yɔrɔ bɛɛ ye joli ye. Nka, hinɛ foyi tɛ o jama dusu la. Ka Yezu lɔnin to jama ɲɛfɛ, Pilati ko: “Cɛɛ filɛ nin ye”!—Zan 19:4, 5.\nU ye Yezu bugɔ k’a fari bɛɛ tigɛ tigɛ. O n’a ta bɛɛ, a senin b’a yɛrɛ kɔrɔ ani a hakili siginin lo. Siga t’a la, o ye Pilati kabakoya sabu a ka kumaw b’a yira ko a be bonya la Yezu kan ani a makari b’a la.\nƆrɔmukaw tun be mɔgɔw bugɔ cogo min na, Dr. William Edwards y’o lakali zurunali dɔ kɔnɔ ko:\n“Tuma caaman, u tun be mɔgɔ bugɔ ni golokami lo ye (flagrum wala flagellum). O golokami na, golojuru dama wala u dannin caaman be yen ani u janyaw tɛ kelen ye. Nɛgɛ dɔw wala sagakolo karikarinin minw daa ka di, olu sirisirinin lo o juruw yɔrɔ dɔw la. . . . Komi Ɔrɔmu sɔrɔdasiw tun be mɔgɔ bugɔ n’u fanga bɛɛ ye ani u b’o kɛ ka tugu tugu ɲɔgɔn kɔ, o nɛgɛw tun b’a tigi kɔɔ sɔgɔ sɔgɔ ka dunya. Golojuruw ni sagakolow be farisogo sanfɛyɔrɔ n’a dugumayɔrɔw faranfaran. O kɔ, komi bugɔri bele be kɛra, o faranyɔrɔw be se fasaw ma o minw be kolow kan. O b’a to sogobuguw be bɔ, u bɛɛ joli.”—The Journal of the American Medical Association\nPilati y’a ɲini cogo di ka Yezu labila walisa k’a niin bɔ Yezu kitiko la?\nU tun be mɔgɔw bugɔ cogo di?\nYezu bugɔnin kɔ, u y’a tɔɔrɔ cogo di tugun?\nA ci dɔ ma A ci dɔ ma Pilati ko: “cɛɛ filɛ nin ye”!\njy sap. 129 ɲɛɛ 294-295


Bibulu be Abɛli min kofɔ, a sara, nka a be kuma halibi | Limaniya sɔbɛ\nA sara, nka a be kuma halibi\n1. Mun lo tun be Adama ni Awa n’u deenw bali u kana don Edɛn nankɔ kɔnɔ? Abɛli tun b’a fɛ sɔbɛ la mun lo ka ban?\nABƐLI b’a ka sagaw kɔrɔsira, u be biin ɲimina kulu gɛrɛn na. N’a sɔrɔ a be filɛri kɛra yɔrɔjan ani a ɲɛɛ be yeelen fitinin dɔ la. A b’a lɔn ko murujan tasumaman dɔ lo min be munumununa tuma bɛɛ walisa ka mɔgɔw bali u kana don Edɛn nankɔ kɔnɔ. Fɔlɔ la, a bangebagaw Adama ni Awa tun siginin be o yɔrɔ la. Nka sisan, olu wo, u deenw wo, u si tɛ se ka don yen tugun. Miiri k’a filɛ: wulafɛ, Abɛli b’a kuun kɔrɔta sanfɛ, fɔɲɔ b’a kunsigi ɲagami, a be miiri a Danbaga koo la. Bɛnbaliya min donna Ala ni mɔgɔw cɛ, yala o bena ban loon dɔ wa? Abɛli kɔni tun b’a fɛ sɔbɛ la o ka ban.\n2-4. A fɔra ko Abɛli be kuma an fɛ bi. Cogo di do?\n2 Bi, Abɛli be kuma i fɛ. I tulo be a kumakan na wa? N’a sɔrɔ i bena a fɔ ko o tɛ se ka kɛ sabu a sara kabi wagatijan. A suu tolila ka kɛ buguri ye a saan waa wɔɔrɔ ɲɔgɔn ye nin ye. Bibulu b’a fɔ mɔgɔ salenw koo la ko: “Minw sara ka ban, olu te foyi lɔnna tugu.” (Waaj. 9:5, 10). Ka fara o kan, Abɛli ka kuma si yɛrɛ tɛ yen Bibulu kɔnɔ. N’o lo, a do be se ka kuma an fɛ cogo di?\n3 Hakili senu ye ciden Pol lasun k’a fɔ Abɛli koo la ko: “A salen don, nka a bɛ kuma halibi.” (Eburuw 11:4 kalan, ABM ). A be kuma an fɛ cogo di? A be kuma a ka limaniya kosɔn. Adamadenw bɛɛ la, Abɛli fɔlɔ lo kɔnna ka kɛ n’o jogo kabakoman ye. A ka limaniya barika tun ka bon hali! O lo y’a to an hakili bele b’a koo la ani an be se k’a ka ɲɛyirali ɲuman ladegi. N’an y’a ɲini ka kalan sɔrɔ Abɛli ka limaniya koo la ani k’a ladegi, o la an be se k’a fɔ ko an tulo be a kumakan na.\n4 An be se ka kalan juman sɔrɔ Abɛli n’a ka limaniya koo la hali k’a sɔrɔ Bibulu tɛ bɛrɛ fɔ an ye a koo la? An k’o lajɛ.\nA ye ɲɛnamaya kɛ “diɲɛ daminɛtuma na”\n5. Yezu ko Abɛli ka wagati ye “diɲɛ daminɛtuma” ye. O kɔrɔ ko di? (Jukɔrɔla kunnafoni fana lajɛ.)\n5 Adamadenw ka koow daminɛna a ma mɛɛn, Abɛli wolola. Yezu ko Abɛli ka wagati ye “diɲɛ daminɛtuma” ye (Luka 11:50, 51 kalan). Ala be se ka adamaden minw kunmabɔ jurumu na, n’a sɔrɔ Yezu tun kaan be olu lo ma. Abɛli tun ye olu la fɔlɔ lo ye hali k’a sɔrɔ a tun kɛra mɔgɔ naaninan ye dugukolo kan. * A gwɛnin lo ko Abɛli ka somɔgɔw tun tɛ ɲɛyirali ɲuman ye a fɛ.\n6. Abɛli bangebagaw tun ye mɔgɔ sifa jumanw ye?\n6 Adamadenw ka koow daminɛna a ma mɛɛn, nka dusukasi dɔ b’u kan. N’a sɔrɔ Abɛli bangebagaw Adama ni Awa tun cɛ ka ɲi ani fanga b’u la. Nka u ye filiba dɔ kɛ ani olu yɛrɛ b’o kala ma. Fɔlɔ la, u tun dafanin lo, ani u tun be ni ɲɛnamaya banbali jigiya ye. Nka u murutira Jehova Ala ma ani u gwɛnna ka bɔ Edɛn nankɔ kɔnɔ, o min tun ye alijɛnɛ ye. Komi u y’u negelakow bila koo bɛɛ ɲɛ, hali u deenw ka hɛɛrɛko ɲɛ, o kama u bɔnɛna dafalenya ni ɲɛnamaya banbali la.—Zɛnɛzi 2:15–3:24.\n7, 8. Kayɛn wolo tuma na, Awa ye mun lo fɔ? N’a sɔrɔ a tun be miirila mun lo la?\n7 Komi u gwɛnna ka bɔ Edɛn nankɔ la, Adama ni Awa ye gwɛlɛya caaman sɔrɔ. Nka u dencɛ fɔlɔ wolola tuma min na, u y’a tɔgɔ la ko Kayɛn. O kɔrɔ ko “Fɛɛn min sɔrɔla.” Awa ko: “Ne ye dencɛ sɔrɔ Masaba barika la.” A ka kumaw b’a yira ko n’a sɔrɔ a tun be miirila Jehova ka layidu kumaw na. Edɛn nankɔ kɔnɔ, Jehova tun ye layidu ta ko muso dɔ bena “bɔnsɔn” sɔrɔ. Sutana min ye Adama ni Awa lafili, o bɔnsɔn tun bena ale halaki loon dɔ (Zɛnɛzi 3:15; 4:1 ABM). Yala Awa tun b’a miirila ko muso min kofɔra o layidu la, ale Awa lo ani ko “bɔnsɔn” min kofɔra o ye Kayɛn ye wa?\n8 N’o lo, a lafilinin tun lo pewu! N’ale ni Adama ye Kayɛn lamɔ n’o miiriya ɲɔgɔn ye, u ye kuncɛbaya miiriya lo don a kuun na. Kɔfɛ, Awa ye dencɛ wɛrɛ wolo. Nka a tun ye kuma min fɔ Kayɛn koo la, a m’o ɲɔgɔn fɔ tugun. U y’a tɔgɔ la ko Abɛli, o kɔrɔ ko “Fɔɲɔ,” wala “Fuu.” (Zɛnɛzi 4:2). Yala o kɔrɔ ko u m’u jigi la Abɛli kan bɛrɛbɛrɛ i ko u tun y’u jigi la Kayɛn kan cogo min na wa? An m’a lɔn tigitigi n’o lo.\n9. Bi, bangebagaw be se ka kalan juman sɔrɔ Adama ni Awa koo la?\n9 Bi, bangebagaw be se ka kalan caaman sɔrɔ Adama ni Awa koo la. Aw ka kumaw n’aw ka kɛwalew fɛ, aw be miiriya juman lo don aw deenw kuun na? Yɛrɛbonya ni hasiriya ni tɔgɔɲini miiriya lo wa? Wala aw bena u kalan ko u ka Jehova Ala kanu ani k’a ɲini ka teriya kɛ n’a ye wa? A fɔ man di, nka an bangebaga fɔlɔw m’u ka kunkanbaara dafa ka ɲɛ. O bɛɛ n’a ta, u bɔnsɔnw tun be se ka kɛ ni jigiya ye.\nMun lo ye Abɛli dɛmɛ a limaniyara Ala la?\n10, 11. Kayɛn ni Abɛli ye baara sifa jumanw degi? Abɛli ye jogo juman degi?\n10 Kayɛn ni Abɛli bonyatɔ, n’a sɔrɔ Adama y’u degi baarakɛcogo la walisa denbaya ka balo sɔrɔ. Kayɛn kɛra sɛnɛkɛla ye ani Abɛli kɛra begɛnmarabaga ye.\n11 Nka Abɛli ye fɛɛn wɛrɛ sɔrɔ min kɔrɔtanin lo haali. Saanw tɛmɛtɔ, a limaniyara Ala la. Pol nana kuma o jogo kabakoman koo la kɔfɛ. Miiri k’a filɛ: Abɛli somɔgɔ si tɛ yen a be se ka min ladegi limaniya koo ta fan fɛ. N’o lo, mun lo y’a dɛmɛ a limaniyara Jehova Ala la? An k’a filɛ fɛɛn saba minw y’a dɛmɛ k’o kɛ.\n12, 13. Abɛli kɛtɔ ka miiri Jehova ka fɛɛn danninw kan, cogo juman na o ye dɔ fara a ka limaniya barika kan?\n12 Jehova ka fɛɛn danninw. Tiɲɛn lo ko Jehova ye dugukolo danga. O kama dugukolo be ŋɔni ni binjugu bɔ ani a sɛnɛko ka gwɛlɛ. O bɛɛ n’a ta, Abɛli n’a somɔgɔw b’u ka balo sɔrɔ sabu sɛnɛfɛnw be ɲɛ kosɔbɛ. Ka fara o kan, Ala ma bɛgɛnw ni kɔnɔw ni jɛgɛw danga. A fana ma kuluw, kɔɔw, bajiw, sankolo, sankabaw, tile, kalo ni lolow danga. Abɛli mana filɛri kɛ yɔrɔ o yɔrɔ, a ɲɛɛ b’a la ko fɛɛn bɛɛ danbaga Jehova Ala ka kanuya n’a ka hakilitigiya n’a ka ɲumanya ka bon haali (Ɔrɔmukaw 1:20 kalan). Abɛli kɛtɔ ka miiri o fɛɛn danninw kan ani Ala ka jogow kan, dɔ be fara a ka limaniya barika kan.\nFɛɛn danninw ye Abɛli dɛmɛ a limaniyara kosɔbɛ Danbaga kanutigi la\n13 Siga t’a la, Abɛli tun be wagati ta ka miiri Jehova koo la. Miiri k’a filɛ, a b’a ka bɛgɛnw dɛndɛna. Bɛgɛn dɛndɛbaga ka kan ka tagama caaman kɛ. Abɛli b’a ka bɛgɛnw dɛndɛ ka taga kuluw kan ani kɔkɛnɛw na. A b’u dɛmɛ ka kɔɔw tigɛ. Biin nugunin, jii ɲuman ani lafiɲɛ yɔrɔ be sɔrɔ yɔrɔ o yɔrɔ, a be taga yen n’u ye. Ala ka danfɛnw bɛɛ la, a be komi foyi mako tɛ dɛmɛ na ka se sagaw ma. A be komi u danna walisa mɔgɔ k’u ɲɛminɛ ani k’u tanga. Yala Abɛli y’a faamu ko ale fana mako b’a la Ala k’a ɲɛminɛ k’a tanga ani k’a ladon wa? Tiɲɛn lo ko Ala ka hakilitigiya n’a ka fanga ka bon ni adamaden ta ye fɔɔ ka taga ka na. Siga t’a la, Abɛli ye Ala deli o koo la siɲɛ caaman na ani a ka limaniya tora ka barika sɔrɔ.\n14, 15. Koo caaman juman tun be se ka Abɛli dɛmɛ a ka miiri Jehova ka layidu kumaw kan?\n14 Jehova ka kiraya kumaw. Fɛɛn min y’a to Adama ni Awa gwɛnna ka bɔ Edɛn nankɔ la, n’a sɔrɔ u y’o koo lakali u dencɛw ye. O la, koo caaman tun be yen Abɛli tun be se ka miiri minw kan.\n15 Jehova tun y’a fɔ ko dugukolo bena danga. O kuma dafara Abɛli ɲɛɛ na sabu a ɲɛɛ tun b’a la ko ŋɔni ni biin jugu be falen. Jehova fana tun ko Awa bena kɔnɔ ta ka tɔɔrɔ ani ko deen woloko bena a sɛgɛn. Abɛli y’a kɔrɔsi a dɔgɔcɛw n’a dɔgɔmusow wolotuma na k’o kumaw fana be dafara. Jehova tun ko Awa cɛɛ nege bena kɛ a la k’a dama tɛmɛ. A tun bena a ɲini a cɛɛ k’a kanu ani k’a janto a la. Nka, a cɛɛ Adama tun bena a fanga digi a kan. O kuma minw mɛn man di, olu fana dafara Abɛli ɲɛɛ na. O koo kelen kelen bɛɛ la, Abɛli y’a ye ko Jehova ka kuma kɛra tiɲɛn ye. O la, Ala tun ye layidu min ta “bɔnsɔn” dɔ koo la, dalilu caaman tun be Abɛli fɛ ka la o la. A tun lanin b’a la ko ɲagaminiko min kɛra Edɛn nankɔ kɔnɔ, o “bɔnsɔn” bena o ɲɛnabɔ loon dɔ.—Zɛnɛzi 3:15-19.\n16, 17. Abɛli ye kalan juman sɔrɔ Jehova ka serubɛnw fɛ?\n16 Jehova sagokɛlaw. Abɛli ka somɔgɔ si ma kɛ ɲɛyirali ɲuman ye. Nka o wagati la, danfɛn hakiliman wɛrɛw fana tun be dugukolo kan ani Abɛli tun be se k’olu ka limaniya ladegi. Adama ni Awa gwɛnni kɔ ka bɔ Edɛn nankɔ la, Jehova ye labɛn kɛ walisa olu n’u deen si kana se ka don alijɛnɛ kɔnɔ. Jehova ye serubɛnw bila alijɛnɛ donda la walisa k’a latanga. O serubɛnw ye mɛlɛkɛ sifa dɔw ye minw lɔyɔrɔ ka bon kosɔbɛ. Ka fara o kan, murujan tasumaman dɔ tun be munumununa tuma bɛɛ Edɛn nankɔ donda la.—Zɛnɛzi 3:24 kalan, ABM.\n17 Miiri k’a filɛ, o serubɛnw yeli ye min kɛ Abɛli la tuma min na a tun ye denmisɛn ye. Komi u tun ye adamaden cogoya ta, Abɛli tun be se k’a ye ko fanga kabakoman b’u la. O “murujan” tasumaman min tun be munumununa tuma bɛɛ, o fana tun be siranya bila mɔgɔ la. Abɛli bonyatɔ, yala a y’a ye loon dɔ la k’o serubɛnw sɛgɛnna u ka baara la k’a dabila wa? Ayi. Loon o loon, suu fara tile kan, o mɛlɛkɛ barikamanw tora Edɛn nankɔ donda la k’a kɔrɔsi. U y’o kɛ fɔɔ saan caaman kɔnɔ. O la, Abɛli y’a lɔn ko baarakɛla kantigimanw be Jehova fɛ minw tilennin lo. O serubɛnw be kantigiya ni kanminɛli min kɛ Jehova ye, Abɛli ɲɛɛ tɛ o ɲɔgɔn na a somɔgɔw fɛ. Siga t’a la, o mɛlɛkɛw ka ɲɛyirali ye dɔ fara a ka limaniya barika kan.\nAbɛli sii bɛɛ la, a y’a ye ko serubɛnw ye Jehova sagokɛla kantigimanw ye minw be mɛnni kɛ a fɛ\n18. Bi, fɛɛn caaman jumanw be se k’an dɛmɛ k’an ka limaniya barika bonya?\n18 Jehova tɛmɛna a ka fɛɛn danninw, a ka layidu kumaw n’a ka mɛlɛkɛw fɛ k’a yira ale ye mɔgɔ sifa min ye. Abɛli kɛtɔ ka miiri o bɛɛ kan, dɔ farala a ka limaniya barika kan. A ka ɲɛyirali fɛ, a be kuma an fɛ, tiɲɛn tɛ? O be denmisɛnw hakili sigi ko olu fana be se ka limaniya kosɔbɛ Jehova Ala la hali n’u somɔgɔw tɛ ɲɛyirali ɲumanw ye. Bi, fɛɛn caaman be se k’an dɛmɛ k’an ka limaniya barika bonya, i n’a fɔ: Jehova ka danfɛn kabakomanw, Bibulu kuturu min b’an fɛ ani mɔgɔ caaman minw ka limaniya b’an jija.\nMun na Abɛli ka saraka tun ka fisa?\n19. Wagati dɔ nana se, Abɛli ye tiɲɛnko juman faamu?\n19 Komi a ka limaniya ye barika sɔrɔ, Abɛli y’a ɲini k’o yira kɛwale dɔw fɛ. Nka adamaden gwansan be se ka mun lo di duniɲa kuru bɛɛ Danbaga ma? Tiɲɛn na, Ala mako tɛ adamadenw ka nilifɛn wala u ka dɛmɛ na. Wagati dɔ nana se, Abɛli ye tiɲɛnko dɔ faamu min kɔrɔ ka dun kosɔbɛ: Ni ŋaniya ɲuman y’a lasun k’a bololafɛn fisaman di a Faa kanutigi Jehova ma, o yɛrɛ be se k’a to a koo be diya Ala ye.\nKayɛn m’a ka saraka bɔ ni limaniya ye i ko Abɛli\n20, 21. Kayɛn ni Abɛli ye saraka sifa jumanw bɔ Jehova ye? Jehova y’u jaabi cogo di?\n20 O kama, Abɛli y’a latigɛ ka saraka bɔ n’a ka saga dɔw ye. A ye u la deen fɔlɔ ɲumanman dɔw sugandi ani k’u yɔrɔ fisamanw kɛ saraka ye. O wagati kelen na, Kayɛn fana y’a ɲini k’a yɛrɛ koo diya Ala ye ani ka duga sɔrɔ a fɛ. A y’a ka sɛnɛfɛn dɔw kɛ saraka ye. Nka a ka ŋaniyaw ni Abɛli taw tɛ kelen ye. O yirala ka gwɛ tuma min na u fila y’u ka saraka bila Ala ɲɛɛ kɔrɔ.\n21 N’a sɔrɔ Adama dencɛ fila nunu kelen kelen bɛɛ y’u tɔgɔla sarakabɔlan lɔ k’u ka saraka jɛni a kan. O wagati la, serubɛnw dɔrɔn lo tun ye Jehova ka lasigidenw ye dugukolo kan. N’a sɔrɔ Kayɛn ni Abɛli ye u ka sarakaw bɔ olu ɲɛɛ kɔrɔ. Jehova y’u jaabi! Bibulu b’a fɔ ko: “Masaba [Jehova] sɔnna Abɛli n’a ka saraka la.” (Zɛnɛzi 4:4). A y’a yira cogo di ko a sɔnna o la? Bibulu t’o fɔ an ye.\n22, 23. Mun lo y’a to Jehova sɔnna Abɛli ka saraka la?\n22 Mun na Ala sɔnna Abɛli la? A ka saraka kosɔn lo wa? Abɛli y’a ka saraka bɔ ni ninmanfɛnw lo ye. A y’u joli nafaman bɔn sabu joli lo ye niin tagamasiɲɛ ye. Yala Abɛli y’a faamu o saraka ɲɔgɔn nafa tun bena kɛ min ye wa? Saan kɛmɛkulu caaman Abɛli ka wagati kɔ, Ala y’a ɲini Israɛldenw fɛ u ka saraka bɔ ni sagaden ye, fiyɛn tɛ min na. O tun ye tagamasiɲɛ ye k’a yira ko “Ala ka Sagaden” tun bena kɛ saraka ye. O kɔrɔ ko Ala yɛrɛ Dencɛ dafanin ka joli tun bena bɔn hali k’a sɔrɔ a jalakinin tɛ (Zan 1:29; Ɛkis. 12:5-7). Nka, Abɛli tun tɛ o koow bɛɛ faamu bɛrɛbɛrɛ.\n23 An kɔni lanin be min na, o ye nin ye: Abɛli y’a ka sagaw bɛɛ la ɲumanmanw lo saraka. Jehova ma sɔn a ka saraka dama la dɛ, nka a sɔnna Abɛli yɛrɛ la fana. Abɛli tun be Jehova kanu ani a tun limaniyanin lo a la.\n24. a) Mun na an b’a fɔ ko Kayɛn ka saraka lo m’a to Jehova banna a la? b) Kayɛn tun be koow jati cogo di o min ni bimɔgɔw ta ye kelen ye?\n24 Nka Kayɛn ta ma kɛ ten. Jehova “ma sɔn Kayɛn n’a [ka saraka] la.” (Zɛnɛzi 4:5). Ni Jehova banna Kayɛn ka saraka la, a ma kɛ ko sumanw lo dɛ. Saan caaman o kɔ, Ala ka sariya tun be sira di Israɛldenw ma u ka suman sarakaw bɔ ale ye (Lev. 6:7, 8). Nka Bibulu b’a fɔ Kayɛn koo la ko “ale ka kɛwalew tun ka jugu.” (1 Zan 3:12 kalan, ABM). Bi, mɔgɔ caaman be Ala bato ka koo bɔ u kun na dɔrɔn ani u b’a miiri k’o be bɔri kɛ. N’a sɔrɔ Kayɛn tun be koow jati komi olu. A ma mɛɛn, a ka kɛwalew y’a yira ka gwɛ ko a limaniyanin tɛ Jehova la ani a t’a kanu sɔbɛ la.\n25, 26. Jehova ye Kayɛn lasɔmi mun lo la? Nka Kayɛn ye mun lo kɛ do?\n25 Tuma min na Kayɛn y’a ye ko Jehova ma sɔn ale la, yala a y’a ɲini ka Abɛli ladegi wa? Ayi. A y’a dɔgɔcɛ kɔniya kosɔbɛ. Jehova ye Kayɛn kɔnɔkow lɔn minkɛ, a y’a ɲini k’a dɛmɛ ni kanuya ye walisa a ka faamuyali kɛ. A ye Kayɛn lasɔmi ko sɔɔn min b’a la, o bena a lasun ka jurumuba kɛ. A ko ni Kayɛn sɔnna k’a sɔɔn yɛlɛma, a “kuun bena kɔrɔta,” o kɔrɔ, Jehova bena sɔn a la.—Zɛnɛzi 4:6, 7.\n26 Kayɛn ma mɛnni kɛ Ala fɛ. A y’a dɔgɔcɛ weele ko a ka na u be taga kongo la. A dɔgɔcɛ tun t’a kɔnɔkow kala ma. K’u to kongo la, Kayɛn wulila Abɛli kama k’a faga (Zɛnɛzi 4:8). O cogo la, a be se ka fɔ ko Abɛli lo kɛra mɔgɔ fɔlɔ ye u bagara min ma k’a faga a ka limaniya kosɔn. Abɛli sara, nka a ka koo ma ban dɛ!\n27. a) Mun na an lanin b’a la ko Jehova bena Abɛli lakunu? b) An ka kan ka mun lo kɛ n’an b’a fɛ ka Abɛli kunbɛn loon dɔ?\n27 A be se ka fɔ ko Abɛli joli kulekan sera Jehova Ala ma, o kɔrɔ, Jehova ka kan ka Abɛli mɔnɛbɔ. Ala y’o kitiko ɲɛnabɔ: a ye Kayɛn mɔgɔ jugu ɲangi Abɛli fagari kosɔn (Zɛnɛzi 4:9-12). Nka, min yɛrɛ kɔrɔtanin lo ka tɛmɛ, o ye ko bi an be kalan caaman sɔrɔ Abɛli ka limaniya koo la. N’a sɔrɔ Abɛli ye saan kɛmɛ ɲɔgɔn dɔrɔn lo sɔrɔ. O tun tɛ sijan ye o wagati la mɔgɔw fɛ, nka Abɛli ka ɲɛnamaya kɛcogo diyara Ala ye. Sanni a ka sa, a tun b’a lɔn ko a koo ka di a sankolola Faa Jehova ye (Eburuw 11:4). O kama, an lanin b’a la ko Jehova tɛ se ka ɲinɛ a kɔ cogo si la. A bena a lakunu walisa a ka ɲɛnamaya kɛ alijɛnɛ kɔnɔ dugukolo kan (Zan 5:28, 29). Yala i bena kɛ n’a ye alijɛnɛ kɔnɔ wa? O be se ka kɛ n’i banbara ka Abɛli kumakan lamɛn ani k’a ka limaniya kabakoman ɲɔgɔn ladegi.\n^ dakun 5 Gɛrɛkikan kumaden min bayɛlɛmana ko “diɲɛ daminɛtuma,” a kɔrɔ tigitigi ko “ka sumansi dan”, o kɔrɔ, ka deen wolo. O kama a ɲɛsinna Adama deen fɔlɔ ma. N’o lo, mun na Yezu ye “diɲɛ daminɛtuma” koo ɲɛsin Abɛli ma, a m’a ɲɛsin Kayɛn ma k’a sɔrɔ Kayɛn lo ye Adama deen fɔlɔ ye? Kayɛn ka ŋaniyaw n’a ka kɛwalew y’a yira ko a ye tugubanciya kɛ ka muruti Jehova Ala ma. A bɛnnin lo an k’a miiri ko Jehova tɛna Kayɛn kunmabɔ ani k’a lakunu i ko a tɛna a bangebagaw fana kunmabɔ cogo min na.\nAbɛli be kuma an fɛ cogo juman na bi?\nAbɛli bangebagaw ye fili min kɛ, bangebagaw be se ka kalan juman sɔrɔ o la bi?\nJehova ka fɛɛn danninw, a ka layidu kumaw n’a ka mɛlɛkɛw ye Abɛli dɛmɛ cogo di k’a ka limaniya barika bonya?\nE b’a fɛ ka Abɛli ka limaniya ɲɔgɔn ladegi koo jumanw na?\nA ci dɔ ma A ci dɔ ma A sara, nka a be kuma halibi\nAbɛli: A sara, nka a be kuma halibi


MAKABEW FƆLƆ 8 AKKDC08 - Ɔrɔmukaw tɔgɔ bɔra fɔɔ Zuda - Bible Search\nMAKABEW FƆLƆ 7 MAKABEW FƆLƆ 9\nMAKABEW FƆLƆ 8\nƆrɔmukaw ka tanuli\n1Ɔrɔmukaw tɔgɔ bɔra fɔɔ Zuda nan'a mɛn. Mɔgɔw tun b'a fɔra ko kɛlɛdenŋanaw lo, ko mɔgɔ o mɔgɔ mana bɛɛn n'u ye u be koɲuman kɛ u bɛɛ ye. Mɔgɔ minw be taga u fɛ, u be teriya kɛ ni olu ye. 2U y'u ka kɛlɛkow fɔ Zuda ye, ani u ye koba minw kɛ goliw fɛ. Ɔrɔmukaw tun sera u kɔrɔ k'u wajibiya ka nisɔngɔ gwiliman sara. 3U tun ye kɛlɛ kɛ Ɛsipaɲɛ jamana na fana, k'o yɔrɔ warigwɛ ni sanu bɔyɔrɔw minɛ. 4U tun ye jamana nin minɛ u ka hakilitigiya n'u ka jijali barika la, k'a sɔrɔ a tun ka jan n'u ka jamana ye kosɔbɛ. Masacɛ dɔw tun nana u fɛ ka bɔ yɔrɔjanw ko u b'u kɛlɛ, nga Ɔrɔmukaw sera u kɔrɔ, u ye cɛnniba kɛ u fɛ. Minw ma sa, u y'olu wajibiya ka nisɔngɔ sara saan o saan. 5U sera Filipu ni Pɛrɛse kɔrɔ, k'u kolo, olu tun ye kitiw ka masacɛw ye,l ani tɔ nunu minw tun wilila u kama.\n6Azi masacɛ Antiyokusiba tun tagara u kama ni sama kɛmɛ ni mugan ye, ni sotigiw, ni kɛlɛkɛwotorow ani kɛlɛbolo barikaman ye, ko a b'u kɛlɛ. U sera ale kɔrɔ fana. 7U y'a minɛ, k'ale n'a kɔfɛ masaw wajibiya ka wariba sara, ani ka mɔgɔw d'u ma u ka to u fɛ. 8U ye Ɛndi ni Mɛdi, ani Lidi jamanaw bɔsi a la, n'a ka maraɲumanw dɔw, k'u di masa Emɛni ma. 9Girɛkiw tun y'a latigɛ k'u bena taga u kama k'u halaki. 10Ɔrɔmukaw y'o mɛn tuma min na, u ye kɛlɛkuntigi kelenpe ci u kama ka kɛlɛ kɛ n'u ye. Ɔrɔmukaw ye girɛki caaman faga, k'u musow n'u ka denmisɛnw minɛ, k'u ka bololafɛnw cɛ, k'u ka jamana mara, k'u ka dugu barikamanw ci. U y'u minɛ i n'a fɔ jɔɔnw, fɔɔ ka na se bii ma.\n11Ni jamana wɛrɛ mɔgɔw murutira u ma, walima minw bɛ dugukolodenninw na kɔgɔji cɛma, u tun b'o yɔrɔw fana halaki, ka mɔgɔw bila jɔnya la. 12Nga teriyasɔbɛ tun be olu ni u jɛnɲɔgɔnw cɛ, ani mɔgɔw fɛ minw jigi lanin b'u kan. U ye yɔrɔsurun ani yɔrɔjan masacɛw mara. Mɔgɔ minw y'u koo mɛn, u bɛɛ tun bɛ siran u ɲa kosɔbɛ. 13U y'u diyanamɔgɔw sigi kuntigiya la, ani ka dɔw jigi ka bɔ yen. U ka fanga boɲana kosɔbɛ. 14O bɛɛ n'a ta, u cɛma, mɔgɔ si ma masafugulan biri, mɔgɔ si ma masafani don ko a b'a yɛrɛ boɲa. 15U tun ye jamana ɲamɔgɔw jɛnkulu dɔ sigi jamana kɔnɔ. Mɔgɔ kɛmɛ saba ni mugan tun b'a kɔnɔ. U tun be ɲɔgɔn ye loon o loon ka kuma jama ka koɲaw kan, bɛɛ ka hɛrɛ kosɔn. 16Saan o saan, u be fanga kalifa mɔgɔ kelen ma, ko a k'u mara, a be kɛ u ka jamana bɛɛ kunna. Bɛɛ tun be mɛnni kɛ ale kelenpe fɛ, keliya tun te yen, ɲagoya tun te yen.\nZuwifuw be bɛɛn ni Ɔrɔmukaw ye\n17Zuda ye Akɔsi deen Zan dencɛ Epolɛmu ni Eleyazari dencɛ Zasɔn woloma k'u ci Ɔrɔmu, ko u ka teriya don ka bɛn ni Ɔrɔmukaw ye. 18Zuda tun b'a fɛ ka zuwifuw hɔrɔnya, bari u y'a ye ko girɛkiw tun b'a la ka Isirayɛlidenw kɛ jɔɔnw ye. 19Epolɛmu ni Zasɔn ye Ɔrɔmu sira minɛ, u ye taamajan kɛ kosɔbɛ. U sera yen tuma min na, u donna jamana ɲamɔgɔw jɛnkulu fɛ ka kuma n'u ye ko: 20«Zuda Makabe n'a badenw, ani zuwifu tɔw y'an ci aw fɛ ka bɛɛn ni hɛrɛ ɲini n'aw ye, ani k'a ɲini aw fɛ, aw k'an jati aw jɛnɲɔgɔnw n'aw teriw ye.» 21O kuma nin diyara jɛnkulu nin ye. 22U ye bataki sɛbɛn walaka ziralaman fila kan k'u ci Zeruzalɛmu janko ka zuwifuw hakili jigi a la k'u bɛnna k'u be kɛ ɲɔgɔn teriw ye, ko u tena ɲɔgɔn kɛlɛ. O bataki filɛ nin ye:\n23«Hɛrɛ ka kɛ Ɔrɔmukaw ni zuwifuw cɛ, kɔgɔji ni dugukolo kan fɔɔ tuma bɛɛ! U ka kisi u juguw ma, kɛlɛ yɔrɔ ka jaɲa u la! 24Nga ni kɛlɛ dɔ wilila Ɔrɔmukaw kama, walima a jɛnɲɔgɔnw dɔ kama, yɔrɔ o yɔrɔ a ka mara la, 25zuwifuw ben'a dɛmɛ o kɛlɛ la n'u dusu bɛɛ ye ka kɛɲɛ ni o waati cogo ye. 26Ɔrɔmukaw b'a ɲini zuwifuw fɛ ko u kana suman di a juguw ma, walima kɛlɛkɛminanw, walima wari, walima kurunw, k'u kana o si dɔndɔ u ma fana. U ka kan ka kɛ kantigiw ye, ani u tena foyi fana minɛ u fɛ. 27O cogo kelen na, ni dɔw wilila zuwifuw kama k'u kɛlɛ, Ɔrɔmukaw bena u dɛmɛ kɛlɛ la n'u dusu bɛɛ ye, ka kɛɲɛ ni o waati cogo ye. 28Ɔrɔmukaw b'u daa di zuwifuw ma ko u tena suman di u juguw ma, walima kɛlɛkɛminanw, walima wari, walima kurunw. U bena kɛ kantigiw ye fana.\n29«Ɔrɔmukaw bɛnna ni zuwifuw ye ten. 30Ni u y'a latigɛ ɲɔgɔn fɛ sini ko dɔ ka fara bɛɛn nin kan, walima ko dɔ ka bɔ a la, u bena se k'o kɛ u sago la, fɛɛn min mana fara a kan, walima min mana bɔ a la, u ka kan k'o bato. 31Masa Demetiriyusi ye kojugu minw kɛ zuwifuw la k'u sigɛn, an ye sɛbɛ ci a ma o la ko: ‹Mun na e y'i fanga digi zuwifuw kan ten? Minw ye an teriw n'an jɛnɲɔgɔnw ye? 32N'u y'i jalaki tugu, an bena u dɛmɛ, an bena i kɛlɛ kɔgɔji ni dugukolo kan.› »


N’an b’a fɛ ka kɛ komi Erebɛka, an ka ɲi ka mun lo kɛ do? Maana nin kalan ani a ɲini ka Erebɛka lɔn.\nA ci dɔ ma A ci dɔ ma Maana 16nan: Isiyaka ka furuko


Bibulu ka maanaw: BIBULU KƆNNA KA KOO O KOO FƆ, O BE DAFA - Jehova Seerew ka ɛntɛrɛnɛti yɔrɔ daganin\nBibulu tɛ dan ka koo kɔrɔw dama fɔ an ye, nka a be koo nataw fana lakali an ye. Adamadenw tɛ siniko lɔn. O lo y’a to an lanin b’a la ko Bibulu bɔra Ala yɔrɔ. A be mun lo fɔ siniɲasigi koo la?\nA b’a fɔ ko Ala bena kɛlɛba dɔ kɛ walisa ka dugukolo saniya a kɛtɔ ka juguya bɛɛ ban ani ka mɔgɔ juguw halaki. Nka, a bena a sagokɛlaw tanga. Ala ye Yezu Krista kɛ Masa ye. Ale ka masaya tuma na, Ala sagokɛlaw bena ɲɛsuma ni hɛɛrɛ sɔrɔ ani u tɛna bana tugun wala ka sa.\nNinsɔndiyako lo an fɛ k’a lɔn ko Ala bena dugukolo kɛ alijɛnɛ kura ye. Tiɲɛn tɛ? Nka, n’an b’a fɛ ka sigi o alijɛnɛ kɔnɔ, an ka kan ka koo dɔ kɛ. Ala ye fɛɛn cɛɲumanbaw labɛn a sagokɛlaw ye. Gafe nin ka maana laban bena a yira an ka kan ka min kɛ walisa k’o fɛɛnw diyabɔ. O kama, i ka YƆRƆ 8NAN nin kalan walisa k’a faamu Bibulu kɔnna ka min fɔ siniɲasigi koo la.\nYƆRƆ NIN NA\nA ci dɔ ma A ci dɔ ma Yɔrɔ 8nan: BIBULU KƆNNA KA KOO O KOO FƆ, O BE DAFA